text:
Phepo ya Dinose tša Todi
Dinose di dijo go phologa le go twala. Ba hloka dikhapohaetrete (diswkiri ka manoping goba todi), diaminoesete (proteine tša go tšwa moduleng), liphits (diesete tša makhura, disterol), dibithamine, diminerale (matswai) le meetse.
Dinose hloka dijo tše di humilego ka pharologano methopo ya modula go kgona go tšweletša di difetoledi tše di fapanego. Difetoledi tše di a hlokega go ntšha mpholo mmelegn ya tšona go tšwa go dibolayasenyi le malwetši le go aga mašole a mmele a tiilego. Gantšhi mašole a mmelea a fokolago, ao a hlolago phepompe le tlala ke tše kgolo tše di hlolago mahu a dinose.
Dinose tše di maatla tše di fepiwago botse di ka kgona go phologa bokaone dikomelelo le marega le go godiša dinose tše di nnyane tše di ntšhi go feta tšeo di sa amogelago tlaleletšago ya phepo.
Dinose di Fepiwa Neng
Go fepa dinose go bohlokwa ge phelammogo e le ya fase ka dijo tšeo di bolokilwego le ge go na le furu ya tlhago ye nnyane. Ka Aforika Borwa, ke fela naga e ka bago 12% e ka šomišwago tšweletša dibjalo tša go swana le mehlare dikenywa, mola furu ya dinose go swana le mehlare ya tlhago ka Kapa Bodikela le yona ke ye me nnyane. Furu ya tlhago e fokotšwa go ya pele ke dikomelelo le go mello ya ka nageng.
Todi ka motšhitšhing ke mothopo wa dijo wa dinose ka dikgweding tša marega le ka dinako tša tlhokego ya dibjalo tša go khukhuša tša go huma ka manopi. Nakong ya komelelo goba ge manopi a se gona, dinose di šomiša dipolokelo tša todi, tše di ka motšhitšhing go phologa. Gantšhi dijo tša tlaleletšso ya dinose gape di a hlokega ka morago ga puno ya todi.
Ka fao go bohlokwa go baruanose kgafetša go hlokomela palo ya todi ka motšhitšhing go ya ka selekanyo sa tlaleletšo ya furu ya dinose go bohlokwa goba ge metšhitšhi di swanetše go hudušwa go ya ka lefelong la furu ya tlhago ye ntšhi.
Dijo tša tlaleletšo gantšhi go fiwa pele ga tiragalo ye e ka nyakago go ba ya kgatelelo ya go swana le puno,go huduša phelammogo ka lebaka la tshepedišo ya go dulafatša le pele a pharola phelammogo.
Dijo tša tlaleletšo gape di ka kaonafatša maphelo a phelammogo le kgošigadi.
Ke Eng seo o ka Fepago Dinose tša Todi?
Dinose di hloka dikhapohaetrete (swikiri) le proteine (modula).
Dikhapohaetreite di šomišwa go hlokomela themperetšha ya mmele wa nose le thempheretšha ya ka gare ya metšhitšhi.
Dinose gape di hloka modula bjalo ka mothopo wa proteine, dibithamine, diminerale le dikhapohaetreite tše dingwe. Modula o šomišwa go tšweletša todi ya bogoši yeo ka yona go tla fepiwago kgošigadi le mae.
Phepo ya Dinose - Swikiri
O seke wa fepa todi dinoseng ka ntle le ge e le gore e tšwa motšhitšhign wa gago. Malwetši a dinose a go swana le foulbrood ya ka Amerika e ka atološwa ka todi gomme e ka hlola phetelo ya motšhitšhing wa gago. Gape, monkgo wa todi o ka goketša dinose tša go amoga go tsenela motšhitšhing.
Go kaone gore o fepe swikiri ye tšheu ya tlawelo goba sirapo ye e dirilwego ka swikiri ye tšhweu le meetse. O se ke wa šomiša swikiri ye tala, swikiri ye botsothwa goba dimolass ka ge tše di ka hlola letšhollo dinoseng.
Baruadinose ba bangwe ba rata kamano ya karolo ye tee ya swikiri go karolo ye tee ya meetse (1: 1 go tswaka) mola ba bangwe ba rata go sirapo ye e kotonyna ya dikarolo tše pedi tša swikiri go karolo ye tee ya meetse (2: 1). Meetse a go fiša a thuša go phatlalatša swikiri, eupša motswako wa swikiri o swanetše go fišwa goba go bidišwa ka ge se se tla dira swikiri e be kharamele.
Ka kakaretšo, 1: 1 ya sirapo e tla thekga dipoloko tša todi gomme e tla hlohleletša diphelammogo go tšweletša mae a dinose. Ge syrup ye koto e šomišwa go tšweletša dijo ge todi e le dipolokoleng di le fase. Go šišinywa gore go thoma go fepa sirapo ye e ka ba go litara e tee. Se se swanetše go lekana ka matšatši a mmalwa fela.
Bea sirapo mo treiying ye sa isego ka fase ga sekhurumelo gomme e bee dikotana tša bjangnyana tše dingwe, dikalana goba maswika gore dinose di fihlele sirapo gomme di sa wela ka gare le go kgangwa.
Phepo ya Dinose - Modula
Modula e fepwa bokaone ka mehutahuta ya dimela tše di ntshango modula ka pele ga motšhitšhi eupša ditlhaelo di ka diragala mathomong a seruthwana. Dinose tša todi di kgetha modula ka diteng tša proteine ya go feta 25%. Methopo ya modula e akaretša sonoplomo (14%) eucalyptus ((20%) le Sekgopha davyana (28%). Modula khanola o nale proteine ye e swanago ya maemo a godimo.
Dinakong tša hlokego, modula o ka tlaleletšwa ka go šomiša modula wa go emela (reka bbabing ba didirišwa tša dinose) goba modula wa tlhago. Gape modula o ka rwala le go fetetša bolwetši bja dinose ka gona ge o tlaleletša ka modula wa tlhago, kgoboketša modula go tšwa bodulammogong bjo bo maatla bjo bo senago bolwetši.
Ngaka. Eric C. Mussen, wa Yunibesithi ya California Davis, ka Amerika le ena o kgothaletša go fepa sekokomoši sa batitieli, selo sa theko ye fase sa go swana le modula ka bokaakang bja yona bja phepo. E ka fepiwa e omile ka dinoseng, eupša ba e tsenywa kaone kudu ge e na le tepamo ya go swana le botoro ya matokomane. Baruanose ba ba nnyane (le metšhitšhi e sego mekae fela) ba ka tswaka sekokomoši le 50% ya swikiri ya sirapo. Phutela ka pampiri ya motu goba dipolastiki go dula e swara e le monola.
Molemirui wa ka Paarl Nico Langenhoven e hweditše gore phepo ya motswako wa modula le 5 go ya go 10% ya todi (fepiwa ditlhomesong tša mae gaufi kudu ka moo go ka kgonagalago le mae) go šoma bokaone. Gore le seo se boletšwe šomiša todi ya motšhitšhi e sego todi ya go tšwa ka ntle ga motšhitšhi ka ge e ka tsentšha malwetši.
Translated by Lawrence Ndou


c: text/html

text:
Primary tabs
Polelo ya Maemo a Setšhaba ka Mohlomphegi Jacob G Zuma, Mopresidente wa Repabliki ya Afrika Borwa ka tiragalong ya Tulo ya Mohlakanelwa ya Palamente
Modulasetulo wa Lekgotla la Setšhaba la Diprofense (NCOP),
Motlatšasepikara wa Seboka sa Maloko a Palamente (NA) le Motlatšamodulasetulo wa NCOP,
Motlatšamopresidente wa Repabliki, Mohlomphegi Cyril Ramaphosa,
Motlatšamopresidente wa Peleng Kgalema Motlanthe,
Mohlomphegi Moahlodimogolo wa Repabliki, le maloko ka moka ao a hlomphegago a Tirelo ya Molao,
Ditona le Batlatšaditona bao ba Hlomphegago,
Ditonakgolo le Dipikara tša Makgotlatheramelao a Diprofense,
Modulasetulo wa Mokgatlo wa Pušoselegae wa Afrika Borwa (Salga), le baetapele ka moka ba pušoselegae,
Modulasetulo wa Ntlo ya Bosetšhaba ya Baetepele ba Setšo,
Dihlogo tša Diinstitušene tša mmušo tšeo di thekgago temokrasi ya molaotheo,
Baetapele go tšwa mafapheng ka moka,
Maloko a dintlo tša batseta,
Maloko ao a Hlomphegago,
Baeng bao ba kgethegilego,
MaAfrika Borwa ao a rategago.
Good evening, sanibonani, molweni, riperile, dumelang, ndi madekwana, goeienaand.
Ke ka lethabo le legolo go bolela le lena ka mo Polelong ye ya mathomo ya Maemo a Setšhaba ya pušo ya bohlano ya temokrasi. E re ke thomeng ka go lebiša mahloko a rena ka ga go hlokofala ga maswabi ga Mongwaledi wa Palamente, Morena Michael Coetzee.
Seabe sa gagwe go ntwa ya go lwela tokologo le temokrasi se ka se tsoge se lebetšwe.
Bekeng ye e fetilego re lahlegetšwe gape ke mmago rena, Mama Epainette Mbeki. Tlhahlo le bohlale tša gagwe di tla gopolwa kudu. Re lebiša mahloko a rena go tšwa dipelong go ba lapa la gaMbeki.
Dipelo tša rena tše di kwelego bohloko di lebišwa go ba malapa a maloko a Mašole a Bosetšhaba a Tšhireletšo a Afrika Borwa (SANDF) ao a hlokofetšego ka go phuhlameng go bohloko ga sefofane ka Mpumalanga lehono ka nakong ya ge ba itšhidulla. Re lakaletša bao ba gobetšego gore ba fole ka pela.
Magagešong,
Mo nakong ye e sa tšwago go feta re sa tšwa dikgethokakaretšong tša bosetšhaba tše di atlegilego tše di swerwego ka la 7 Mopitlo. Re emetše go šoma mmogo le mekgatlo ka moka ka Palamenteng ge re dutše re tšwetša pele Afrika Borwa.
Ka Polelong ya Maemo a Setšhaba ya Dibokwane, ke boletše ka ga kanegelo e kaone ya mengwaga ye 20 ya tokologo le temokrasi.
Re boletše gore Afrika Borwa ke lefelo le lekaone kudu go dula ka go lona go phala ka fao go bego go le ka gona ka 1994, le gore maphelo a dimilione tša batho ba rena a kaonafetše.
Le ge go le bjale, bjalo ka ge Leanotlhabollo la Bosetšhaba (NDP) le Tekodišišo ya Mengwaga e Masomepedi ya Kantoro ya Mopresidente di laetša, ditlhohlo tše tharo tša bohloki, tlhokego ya tekatekano le tlhokego ya mešomo di tšwela pele go ama maphelo a batho ba bantši.
Ge re tsena kgatong ya bobedi ya phetogo ya rena go tloga go nako ya kgethologanyo go ya go setšhaba sa bosetšhaba sa temokrasi, re swanetše go šomana le phetošo ye e tseneletšego ya ekonomi ya setšhaba go fediša ditlhohlo tše tharo.
Phetogo e ka se tle ka ntle le ditsenogare tše di tlogago di tseneletše.
Re tsentše tirišong Lenaneo la Mošomo leo le theilwego go Lenaneokgetho la ANC le NDP.
Ekonomi ke yona selo se bohlokwa ka mo lenaneong le. E tšwela pele go ba tumelo ya rena ye e tiilego ya gore sebetša se se šomago gabotse kudu ka lesolong la twantšho kgahlanong le bohloki, ke go hloma mešomo ya maemo, le gore go hloma mešomo go nyaka kgolo ya ekonomi ya ka pela.
Re beile nepišo ya kgolo ya 5% ka 2019. Go fihlelela se, re tla šomana le magato a mehutahuta le ditsenogare go tsošološa ekonomi.
Re beile nepišo ye ka nako e boima. Ekonomi e gotše ka fase ga ka fao e kgonago ka gona mo mengwageng ye e fetilego ye meraro gomme malapa a mantši a a hlaka.
Kgolo ye ya go nanya e bakilwe ka go gongwe ke go phuhlama ka go nanya ga ekonomi lefaseng ka bophara gomme sa bobedi ke maemo a ka nageng, go swana le go ngala mešomo ga lebaka le letelele fao ka dinako tše dingwe go nago le dikgaruru, gape le tlhokego ya mohlagase.
Ka lebaka la seemo seo se sa kgahlišego sa dikamano tša bašomi ka ekonoming, go bohlokwa gore badirišani ba setšhabeng ba rerišane ka ga seemo sa dikgaruru sa go ngala mešomo le nako yeo go ngala mešomo go e tšeago.
Badirišani ba setšhabeng le bona ba tla swanelwa ke go rerišana ka ga tlhokego ya tekatekano ya meputso. Ka lehlakoreng la rena bjalo ka Mmušo re tla re mo lebakeng le la mošomo ra nyakišiša ka ga kgonagalo ya meputso ya bosetšhaba ya fasefase yeo batho ba swanetšego go e hwetša bjalo ka ye nngwe ya mekgwa e bohlokwa ya go fokotša tlhokego ya tekatekano ye meputso.
Motlatšamopresidente Cyril Ramaphosa o tla rulaganya ditherišano tša badirišani ba setšhabeng mabapi le se, ka fase ga tshepedišo ya Nedlac.
Sa bobedi, Mmušo o tla raloka tema ya ona ka phethagatšong e bohlokwa ya Tumelelano ya Motheo ya ka Intastering ya Moepo ye e Tšwelago pele go ya go ile yeo e tsenetšwego ke bašomi, dikgwebo le mmušo ngwageng wo o fetilego, ka fase ga boetapele bja Motlatšamopresidente wa peleng Kgalema Motlanthe.
Tshepedišo ye bjale e tla etwa pele ke Mopresidente.
Re tla phethagatša maikemišetšo a go aga dintlo le ditirelo tše dingwe tša go tsošološa ditoropo tšeo go nago le meepo kgauswi le tšona, bjalo ka karolo ya tumelelano ya Diphalane 2012 magareng ga kgwebo, mmušo le bašomi.
Nepišo e go mafelo a meepo a Matlosana, Emalahleni, Sekhukhune, Lephalale, Ranteng Bodikela le Matjhabeng.
Sehlopha se se bopilwego ke Ditona tša Dikgoro ya mabapi le Tsošološo ya Ditšhaba tša Meepo tše di lego Mathateng e hlomilwe ka fase ga boetapele bja Tona ka Kantorong ya Mopresidente yeo e nago le maikarabelo a Kgoro ya Peakanyo, Tlhokomelo le Tekolo ya Phethotiro, Morena Jeff Radebe.
Maloko a Sehlopha se a akaretša Ditona tša Dikgoro ya Kgoro ya Methopo ya Diminerale, ya Kgoro ya Meetse le Kelelatšhila, ya Kgoro ya Bogwebi le Intaseteri, ya Kgoro ya Tlhabollo ya Leago, ya Kgoro ya Mešomo, ya Kgoro ya Bodulo bja Batho, ya Kgoro ya Maphelo, ya Kgoro ya Tlhabollo ya Ekonomi le Ditšhelete.
Go tšwela pele go tšwetša pele maemo a bophelo ao a kaonafetšego go bašomi ba meepong, mmušo o hlokometše go obamela molao ga dikhamphani tša meepo mabapi le dinepišo tša Melawana ya Meepo, ye e amanago le go kaonafatša maemo a bophelo a bašomi.
Dikhamphani go emetšwe gore di fetoše goba di kaonafatše dihostele go ba mafelo ao ba malapa ba dulago gona, di fihlelele kelo ya bodudi ya gore e be motho o tee yo a dulago ka phapošing le gape go nolofatša dikgetho tša go ba mong wa ntlo go bašomi ba meepong.
Re kgopela dikhamphani go fihlelela nako ya mafelelo ye e beilwego ya 2014 gore di fihlelele dinepišo tše le go phethagatša tokelo ye ya seriti go bašomi ba meepong.
Maloko ao a Hlomphegago,
Baeng bao ba Hlomphegago,
Maemo a fase a peeletšo ke selo se bohlokwa se se šitišago kgolo ya ekonomi. Re ikemišeditše go šoma le lefapha la praebete go tloša mapheko a peeletšo.
Re nyaka go bona lefapha la praebete le bontšha boitshepho bjo bogolo ka ekonoming go swana le lefapha la setšhaba.
Re tla tšwela pele go rerišana le kgwebo mabapi le go tšwetša pele kgolo ye e akaretšago mang le mang le go aga setšhaba seo se atlegilego kudu. Mabapi le se, mo nakong ye e sa fetšego pelo ke tla bitša kopano ya Sehlophatšhomo sa tša Kgwebo sa Kantoro ya Mopresidente.
Ka morago ga kopano ye e fetilego ya Sehlophatšhomo mo ngwageng wo o fetilego, dihlophanatšhomo tše tshela di hlomilwe gomme tšona di be di rerišana ka ditharollo tša mapheko a mehutahuta ao a šitišago go dira kgwebo ka Afrika Borwa.
Mathata a gape a ile a tšweletšwa ke beng ba dikhamphani tše kgolo le bahlankedibagolophethiši ba tšona bao ke ilego ka šoma le bona kudu ka dikopanong tše tharo tše di aroganego ka lefelong la bodulo la Ndlopfu ka Dibatsela le Manthole ngwageng wo o fetilego.
Kopano ye e latelago ya Sehlophatšhomo se e tla tšwetša pele selekane sa mabapi le kgolo ye e akaretšago mang le mang le tlhabollo ye e tšwelago pele go ya go ile.
MaAfrika Borwa ao a Rategago,
Re swanetše go tšea sephetho sa diphetogo mabapi le mathata a mohlagase a ka nageng ka nepo ya go hloma seemo se sekaone sa kgolo.
Lenaneo la kabo ya mohlagase leo le atlegilego leo le fetotšego maphelo a malapa a mantši le fihleletšwe ka go šomiša methopo ya maitirelo ya kabo ya mohlagase, yeo e sego ya hlamelwa go abela batho ba bantši mohlagase.
Seemo se se ipiletša gore go be le phetogo e kgolo ya lefapha la mohlagase, go tšweletša lefapha leo le kopanego la kabo ya mohlagase leo le tšwelago pele go ya go ile leo le bopilwego ke mohlagase wa malahla, wa maatla a letšatši, wa phefo, wa meetse, wa gase le mohlagase wa nyutleliara.
Phetošo ye e tla nyaka gore go be le diphetošo ka go dibopego ka tsela yeo e lego gore dikgoro tša mmušo, dikhamphani tša mmušo tše di amegago le intasteri ka botlalo di rarolle mathata a mohlagase.
Leano le la mohlagase le ipiletša gore go be le tsenyo ya letlotlo le methopo ya bašomi ka lefapheng la mohlagase.
Re tla swanelwa gape go tseba mekgwa ya boithomelo ya go akgofiša borekedi bja ka ntle le kabo ya mmušo ka lefapheng la mohlagase.
Go lokišetša bokgoni bja dihlongwa, re tshepedišong ya go fetošetša Komitikhuduthamaga ya Kgokaganyo ya Kabinete ya tša Nyutleliara le Mohlagase ya Bosetšhaba, go ba Komiti ya ka fasana ya Kabinete ya Tšhireletšo Mohlagaseng.
Komiti ye ya ka fasana e tla ba le maikarabelo a go hlokomela, go kgokaganya le go laola ditiragalo tša ka lefapheng la mohlagase.
Komiti ye ya ka fasana e tla netefatša gape gore Eskom e hwetša thekgo ye e e nyakago go phethagatša mošomo wa yona le gore e tšwela pele go lebelela kudu go fihlelela dinepo le dinepišo tša yona.
Go fihlelela dinepo tša rena tša tšhireletšo ya mohlagase, dikhamphani tša mmušo tše di amegago ka Lefapheng la Mohlagase, tša go swana le Eskom, Koporase ya Mohlagase wa Nyutleliara ya Afrika Borwa le Sekhwama sa Bogareng sa tša Mohlagase di tla swanelwa ke go tlwaela mešomo ye e fetošitšwego go fihlelela maikemišetšo a.
Mošomo o swanetše go dirwa maemong a sethekniki go mehuta ka moka ya mohlagase kudukudu go mohlagase wa nyutleliara le gase ya šeile mabapi le thušo ya mašeleng, polokego, tšhomišobošaedi le go hlama ga ka nageng ga dikarolo.
Nyutleliara e na le kgonagalo ya go tšweletša dimekawate tše di fetago 9 000, mola e le gore gase ya šeile e bonwa bjalo ka selo seo se fetošago seemo ka ekonoming ya rena.
Re tla šala morago kgetho ya gase ya šeile ka fase ga motheo wa melao ya rena e mekaone ya go amana le tikologo.
Go na gape le ditiro tša tšhoganetšo tšeo re lego gare ka tšona, mo lebakeng le lekopana. Kgatelopele ka lefelong la go aga seteše sa mohlagase sa Medupi e tla akgofišwa.
Dipeakanyo mabapi le go thuša ka mašeleng ga seteše sa mohlagase se se latelago se segolo, seo se bitšwago, Coal 3, di tla akgofišwa gore tshepedišo ya go hwetša baabi ba ditirelo ka ga se e thomišwe.
Re tla tšwetša pele gape lenaneo la lefapha la bo 4 la baabi ba mohlagase wa go mpshafatšwa bao ba ikemego, go diriša go ba gona ga phefo, maatla a letšatši, payomase le ditheknolotši tše dingwe tše di oketšago sebaka ka tlhabollong ya dinagamagae.
Sepikara se se Hlomphegago le Modulasetulo yo a Hlomphegago,
Re putla gape le mellwane ya rena go nyaka mohlagase.
Ka Duphalane ngwageng wo o fetilego re saenetše Kwano ya Protšeke e Kgolo ya Mohlagase wa go fehlwa ka Meetse ya Inga le Mmušo wa Democratic Republic of Congo. Protšeke ye kgolo yeo e dirišago togamaano ye e nago le bokgoni bja go tšweletša dimekawate tše 40 000 tša mohlagase wa go fehlwa ka meetse.
Naga ya rena e tla holega kudu go protšeke ye kgolo ye.
Go lokišetša phethagatšo ya leano la mohlagase, re swanetše go feleletša melao ye e amanago le peakanyoleswa ya intasteri ya mohlagase ka ge go ukangwe ke Molaokakanywa wa Lenaneo le le Ikemego la Motšweletši wa ka Mmarakeng, Leano leo le Kopantšwego la Methopo le melaotshepetšo e mengwe yeo e amago lefapha la mohlagase.
Maloko ao a Hlomphegago,
Baeng bao ba Hlomphegago,
Re setšhaba se se šomago.
Godimo ga ditsenogare tša rena tše kgolo tša tšhireletšo mohlagaseng, re tla tšwela pele go phethagatša Leano la Bosetšhaba la Mananeokgoparara leo le atlegilego, ka fase ga tlhokomelo ya Khomišene ya Kantoro ya Mopresidente ya Kgokaganyo ya Mananeokgoparara, nageng ka bophara.
Mo mengwageng ye e fetilego ye mehlano, re beeleditše diranta tše di ka bago tše thrilione e tee ka kagong ya mananeokgoparara a maswa a go aba meetse, mohlagase, dinamelwa, kelelatšhila, kago ya dikolo le dikliniki le dikgokaganyo tša inthanete go batho ba rena.
Mo mengwageng ye e latelago e meraro, re tla šomiša R847 bilione go mananeokgoparara gomme diprotšeke tše mmalwa di tla thomišwa goba tša phethwa.
Go agwa ga Letamo la Mzimvubu ka Kapa Bohlabela go tla tšwela pele, le gape go godišwa ga leboto la Letamo la Clanwilliam ka Kapa Bodikela.
Mo mengwageng ye e latelago ye mehlano bontši bja mošomo wa go aga ga Kgato ya bo 2 ya Protšeke ya Meetse ya Magologolo a Dithaba tša Lesotho o tla phethwa.
Mo mengwageng ye e latelago ye mehlano, re tla fetša go aga dikotlelo tše di fetago tše 60 tša MeerKat le go thoma go aga dieriele tša mathomo tša dikotlelo tša Arei ya Disekwerekhilometara tše 100.
Re tla oketša, ra tsenya tirišong ya sebjalebjale le go oketša go kgona go lefelwa ga mananeokgoparara a tshedimošo le dikgokagano le ditirelo tša kgokagano ya elektroniki, go akaretšwa kgašo ya protepente le ya titšithale.
Kabinete e amogetše “South Africa Connect”, e lego Molaotshepetšo le Maano a rena a Protepente, ka Manthole ngwageng wo o fetilego go tšwetša pele lesolo le.
Re tla tšwela pele ka diprotšeke tše dingwe tša mehutahuta tšeo di tlago fetoša maemo a bophelo a batho ba rena le go maatlafatša kgolo ya ekonomi.
Magagešong,
Lenaneo la rena la phetošo e kgolo ya ekonomi ya setšhaba le tla tšwetšwa pele ka go phethagatša ga Leanotiro la Molaotshepetšo wa Diintasteri.
Re tla tšwetša pele kabo ya ditirelo ka batho ba ka nageng le go oketša tšweletšo ya ka nageng ka go dira gore mmušo o reke 75% ya dithoto le ditirelo go batšweletši ba ka Afrika Borwa.
Re tla šomiša lefapha la mohlagase wa go mpshafatšwa, go dirwa ga dipese, dikonteraka tša Transnet tša kago ya ditimela tša boleng bja R50 bilione le diprotšeke tša ditimela tša banamedi tša PRASA gareng ga tše dingwe, go tšwetša pele ditšweletšwa tša ka nageng le go thuša kgolo ya ekonomi.
Mo mengwageng ye e latelago ye mehlano re tla tšwetša pele gape le tlhabollo ya ekonomi ya dilete le tlhomo ya diintasteri, ka go hloma Mafelo a Ekonomi ao a Kgethegilego nageng ka bophara.
Re tla tšwela pele go thekga bokgoni bja diintasteri tša difatanaga, tša diaparo, tša mokgopha, dieta le tša legogwa ka go di putsa, ka ge di tletše ka bašomi ba bantši.
Maloko a a Hlomphegago,
Ka ntle le maemo a boima a dikgwebišano tša lefaseng ka bophara ka mebarakeng ya lona ya tlwaelo, lefapa la boeti la Afrika Borwa le tšwetše pele go laetša kgolo e kaone ka 2013, gomme la fihlelela palo ye e sego ya ka ya bonwa ya go goroga ga baeti ba boditšhabatšhaba ba 9,6 milione.
Batho ba rata naga ya rena gomme ba tšwela pele go etela Afrika Borwa.
Re beile nepišo ya go oketša palo ya go goroga ga baeti ba dinaga tša ka ntle go feta dimilione tše 15 ka ngwaga ka 2017.
Re lebeletše gape go oketša seabe sa boeti go letseno la ka nageng go feta R125 bilione ka 2017.
Mo mengwageng ye e latelago ye mehlano, re tla bea pele thekgo ya dikgwebopotlana, gammogo le kudukudu dikgwebo tša makheišeneng le tša mekhukhung, go realo e le go šomiša mananeotlhabollo a Dikgwebopotlala, Dikgwebo tše nnyane le Dikgwebo tša Magareng go thuša maatlafatšo ya ekonomi ya bathobaso ye e akaretšago mang le mang.
Re tla akgofiša phethagatšo ya Molao wo o fetošitšwego wa Maatlafatšo ya Ekonomi ya Bathobaso ye e Akaretšago Mang le mang le Molao wa Tekatekano Mešomong, ka nepo ya go fetoša go ba mong, tshepedišo le taolo ya ekonomi.
Re tla tšwetša pele kudu ditlamo tša kabelano ya bašomi le setšhaba le go thuša go kgatha tema ga bathomi ba kgwebo ba bathobaso ka tsošološong ya ekonomi ya rena.
Magagešong,
Palomoka ya dithoto tša Dihlongwa tša rena tša Matlotlo a Tlhabollo e fihla go R230 bilione.
Le ge go le bjale, seabe sa tšona go tlhabolo ga e akaretše mang le mang ka fao go lekanego gomme mananeopeeletšo a tšona ga se a kgokaganywa gabotse.
Dihlongwa tše di tla beakanywa leswa mo mengwageng ye e latelago ye mehlano goba metheo ya tlhabollo ya ekonomi ya setšhaba.
Ka yona tsela yeo, Postbank e tla thekgwa gore e kgone go raloka tema ya ketapele ka kabong ya ditirelo tša go panka go bahloki le go bašomi.
Maloko ao a Hlomphegago,
Baeti bao ba Hlomphegago,
Maatlafatšo ya bafsa e tla bewa pele ka lenaneong la rena la phetošo ya ekonomi.
Mmušo o tla tsebagatšwa magato a mangwe a go akgofiša go thwalwa ga bafsa, go sepelelana le Kwano ka ga Maatlafatšo ya Bafsa.
Re tla oketša palo ya dikgoba tša go ithutela mešomo ka lefapheng la setšhaba, fao e lego gore kgoro ye nngwe le ye nngwe ya mmušo le sehlongwa sa setšhaba se tlago kgopelwa go thwala batho bao ba ithutelago mešomo gore ba hwetše tlhahlo ya go hwetša maitemogelo.
Lefapha la praebete le arabetše bokaone go tsebagatšwa ga putseletšo ya motšhelo ya bašomi. Mo dikgweding tše hlano fela, go na le bašomi ba 133 000 bao ba holegilego gomme go na le bašomi ba 11 000 bao ba kgathilego tema ka setlamong se sa putseletšo.
Bontši bja bona ba thwetšwe ka mafapheng a dithekišo le a dikgwebišano tša thekišo, ka tšweletšong le ka lefapheng la ditšhelete.
Sepikara se se Hlomphegago,
Modulasetulo yo a Hlomphegago,
Go tloga ka 2004 Mmušo o be o sepediša Lenaneo la Katološo ya Mešomo ya Setšhaba leo le atlegilego (EPWP) leo le fago dibaka le tlhahlo go batho bao ba sa šomego. Kgato ye mpsha e tla aba dibaka tša mešomo tše dimilione tše tshela ka 2019. Re aga go dikatlego tša mengwaga ye e fetilego ye mmalwa.
Re hlomile dibaka tša mešomo tše di ka bago dimilione tše nne mo mengwageng ye e fetilego ye mehlano.
Masolo a boithomelo a mabapi le tikologo a EPWP a go swana le la go šoma ka ditlakala, go šoma mafelong ao a nago le menoga, go šoma ka meetse, go šoma ka mollo le lenaneo la Ditirelo tša Bafsa go Tikologo le ona a tla oketšwa go fihla ka 2019, go thekga tlhabollo ya bafsa.
Godimo ga fao, Lenaneo la Mešomo ya Setšhaba leo le theilwego mmušong le tla oketšwa go fa dibaka tša mešomo tše milione go ya mafelelong a 2019.
Magagešong
Re bone temo bjalo ka moabi wa mešomo yo bohlokwa. Nepišo ya rena ke gore lefapha la temo le hlome mešomo ye milione ka 2030.
Mmušo o tla aba thekgo ya kakaretšo go balemipotlana ka go akgofiša peakanyoleswa ya naga le go aba thekgo ya sethekniki, ya mananeokgoparara le ya mašeleng.
Thekgo e tla fiwa ditšhaba gammogo le go šoma ka go tšweletšo ya dijo le ka go temo ya go itšweleletša fela go tšwetša pele tšhireletšego dijong, go sepelelana le lenaneo la tšweletšo ya dijo la Fetsa Tlala.
Re tla akgofiša go phethagatša dikgopelo tša naga tše di šetšego tšeo di rometšwego pele ga letšatšikgwedi la go tswalela ka 1998. Re tla bula gape lebaka la mengwaga ye mehlano la go tliša dikgopelo tša pušetšo ya naga, gomme ra dumelela gore letšatšikgwedi la go tswalela la 1913 la go romela dikgopelo tša go tšeelwa naga ga ditlogolo tša Makhoi le MaSane le tšwetšwe pele.
Sepikara se se Hlomphegago,
Modulasetulo yo a Hlomphegago,
Sub-Saharan Africa eo fetoga go ba molekane yo bohlokwa kudu wa kgwebišano wa ka nageng ya rena. Re a hlohleletšwa gore dipeeletšo tša Afrika Borwa ka khonthinenteng di oketšegile go tloga go R5,5 bilione ka 2002 go fihla go R32,3 bilione ka 2013.
Diromelwantle tša rena ka khonthinenteng le tšona di oketšega ngwaga o mongwe le o mongwe, gomme di bile go 28,5% e lego palo ya godimo go tloga go 22,6% ka 2002.
Afrika Borwa e tla tšwela pele go tšwetša pele kopanyo ka bophara ya dilete ka go šomiša Seboka sa Metšhelo ya Dikhamphani sa Borwa bja Afrika, Dinagatlhabologo tša Borwa bja Afrika le Lefelo le le šišintšwego la Seboka sa ba Bararo sa Kgwebišano ye e Lokologilego seo se akaretšago Bohlabela bja Afrika le Borwa bja Afrika.
MaAfrika Borwa ao a Rategago,
Re nyaka gore maitemogelo a batho ba rena ka ga mmušo wa selegae a be a mabotse.
Re theeleditše dingongorego le ditšhišinyo tša Maafrika Borwa mo mengwageng ye e fetilego ye mehlano, tše di amanago le go šoma ga mebasepala.
Ke rata go le sedimoša mo lebakeng le ka ga lenaneo la mošomo la rena la go tsošološa pušoselegae.
Mebasepala ya rena e agilwe go motheo wo o tiilego, wo o agilwego mo mengwageng ye e fetilego ye 20 ya temokrasi.
Re sekasekile mebasepala ya rena ka moka.
Re hlalobile taolo ya yona ya ditšhelete, ka fao e šomago ka gare ga ditshepedišo tša melao gammogo le bokgoni bja yona bja go phethagatša diprotšeke le go rarolla mathata a bokgoni.
Re lebeletše gape ka fao e arabelago megwanto ya dingongorego tša mabapi le kabo ya ditirelo. Go bile le dikatlego tše ntši ka mebasepaleng e mentši. Le ge go le bjale, re lebane le mathata a mmalwa ka go e mengwe.
Re thabile ge mebasepala ye lesometee e tšwelela bjalo ka yeo e šomago gabotse nako le nako ka ditekodišišong tša matlotlo, ka tšhomišong ya ditšhelete go dithušo tša ditšhelete tša mananeokgoparara le tša kabo ya ditirelo.
Mebasepala ye lesometee ke ye e latelago:
Masepala wa Selete wa Nkangala.
Masepala wa Selete wa Cacadu.
Masepala wa Selete wa Zululand.
Masepala wa Selete wa Umzinyathi.
Masepala wa Selete wa Ilembe.
Masepala wa Selegae wa Knysna.
Masepala wa Selete wa West Coast.
Masepala wa Selegae wa Matzikama.
Masepala wa Selegae wa Mossel Bay.
Masepala wa Selegae wa Breede Valley le
Masepala wa Selegae wa Steve Tshwete.
Re lebogiša mebasepala ye ka ga mošomo wo mobotse o.
Tshekatsheko ya kakaretšo ya mebasepala ya mehutahuta e laeditše fao e hlokago thekgo.
Re tla fa thušo go mebasepala ye e latelago magareng ga e mengwe:
Ka Masepaleng wa Selete wa Amathole ka Kapa Bohlabela, Pankatlhabollo ya rena ya Borwa bja Afrika e dumeletše thušo ya mašeleng go hlabolla mananeokgoparara.
Diprotšeke tše dingwe tše mmalwa tše lekgolo le tee, kudukudu ka go meetse le kelelatšhila, di tla thomišwa gomme maikemišetšo ke go di fetša mo dikgweding tše dilatelago tše 12.
Ka Masepaleng wa Selete wa Umzinyathi, ka KwaZulu-Natal, thušo ya mašeleng e tla fiwa go hlabolla diprotšeke tša mananeokgoparara ao a akaretšago go tsenya mohlagase ka malapeng.
Mebasepala ya selegae yeo e tlago hlokomelwa e akaretša Msinga, Umvoti le Nquthu.
Ka Masepaleng wa Selete wa Alfred Nzo ka Kapa Bohlabela, thušo ya mašeleng e tla fiwa go diprotšeke tša tlhabollo ya mananeokgoparara tše di amanago le go aba meetse, kelelatšhila le kabo ya mohlagase.
Mebasepala ya selegae ye e amegago e akaretša wa Mbizana le wa Ntabankulu, yeo e direlago setšhaba sa batho bao ba ka bago ba milione o tee.
Re tla thega Masepala wa Selegae wa Lukhanji go beakanya leswa tshepedišo ya ona le go phethagatša maano a thekgo a kabo ya meetse le mohlagase.
Re tla thuša Masepala wa Selete wa OR Tambo go bušetša sekeng tshepedišo ya ona le Makala a yona le go akgofiša phethagatšo ya Maano a Tsenogare ya Mopresidente.
Ka Masepaleng wa Selegae wa Mbhashe re tla phethagatša maano a taolo ya ditšhila le go rarolla mathata a tšhilafatšo ya meetse ao a tšwago ka fase ga lefase.
Ka Masepaleng wa Selete wa Ngaka Modiri Molema ka Profenseng ya Leboa Bodikela, mmušo wa bosetšhaba o tla fa thekgo le go šomišana le Pankatlhabollo ya Borwa bja Afrika go rarolla mathata a thušo ya mašeleng mabapi le mananeokgoparara a meetse le a kelelatšhila.
Re tla thekga Toropokgolo ya Johannesburg ka Gauteng go rarolla mathata a tefišo ya ditirelo.
Re tla thekga Masepala wa Selegae wa Moqhaka Ka Foreisetata ka go fediša lenaneo la dintlwana tša boithomelo tša go šomiša dipakete le mathata a dintlwana tša boithomelo tša go se tswalelwe.
Go sa le bjale mošomo o tšwela pele go fediša lenaneo la dintlwana tša boithomelo tša go šomiša dipakete nageng ka bophara. Se gape e tla ba selo seo se tlago pele go Sehlophatšhomo seo ke se hlomilego sa go bopša ke Ditona tše mmalwa se se šomago ka ga Kabo ya Ditirelo. Sehlopha se se etilwe pele ke Tona Pravin Gordhan.
Sehlopha se se bopilwe ke Ditona ya Kgoro ya Peakanyo, Tlhokomelo le Tekolo ya Phethotiro ka Kantorong ya Mopresidente, ya Kgoro ya Bodulo bja Batho, ya Kgoro ya Meetse le Kelelatšhila, ya Kgoro ya Dinamelwa, ya Kgoro ya Merero ya Selegae, ya Kgoro ya Mešomo ya Setšhaba, ya Kgoro ya Mohlagase, ya Kgoro ya Tlhabollo ya Dinagamagae le Peakanyoleswa ya Naga, ya Kgoro ya Maphelo le ya Kgoro ya Thuto ya Motheo.
Sepikara se se Hlomphegago le Modulasetulo yo a Hlomphegago,
Nepišo e bohlokwa ka mmušong wa selegae mo mengwageng ye e latelago ye mehlano e tla ba gore re arabela bjang nnete ya go hudugela ditoropong ka bontši.
Afrika Borwa e thoma go ba naga ya metsesetoropo. Ka 2011 palo ye e nyakilego go ba 63% ya setšhaba e be e dula ditoropong le ditoropokgolong gomme phetogo ye go emetšwe gore e tla tšwela pele mo mengwageng ye e tlago e lesome.
Motheo wa Tlhabollo ye e Kopantšwego ya Metsesetoropo wa mmušo wa rena o tla phethwa ka la 30 Mosegamanye 2014.
O tla abela ditoropokgolo le ditoropo leano le leswa.
O tla hlagiša motheo wa melaotshepetšo ka ga ka fao tshepedišo ya metsesetoropo ka Afrika Borwa e ka beakanywago leswa ka gona gore ditoropokgolo le ditoropo di akaretše mang le mang, di be le methopo le mafelo a makaone ao batho ba ka dulago go ona mo mengwageng ye e latelago ye 20 go fihla go ye 30.
Mmogo a re tšwetšeng pele mmušo wa selegae!
Magagešong,
Mo mengwageng ye masomepedi ye e fetilego, re katološitše thekgo gannyanegannyane go malapa ao a beetšwego thoko le ao a lego kotsing ka go beeletša ka go kago ya dintlo, go lebiša mananeo a rena a thušo ya mašeleng go setšhaba le phihlelelo ye e kaonafaditšwego go thuto le tlhokomelo ya maphelo ya motheo.
Mo lebakeng la nako le le tlago, phokotšo ya bohloki e tla tšwela pele go maatlafatšwa leswa.
Re tla tšwela pele go beeletša ka thutong le ka tlhabollong ya mabokgoni ka ge seo se le bohlokwa ka kgolong le ka tlhabollong ya ekonomi. Re hloka bašomi ba tša boentšeneere, bašomi ba mehlagase, dipholampara, dingaka, barutiši le bašomi ba bangwe ba profešenale ba bantši go aga ekonomi ya naga ya rena.
Le ge go le bjale thuto e tšwela pele go ba selo se bohlokwa seo se tlago peleng mo mmušong wo. Re tla tšwela pele go tšwetša pele phihlelelo ya bohle go thuto ka go netefatša gore bana ka moka ba mengwaga ya magareng ga ye šupa le ye 15 ba ka sekolong.
Re tla oketša palo ya baithuti ba ka Kreiting ya 12 bao ba ka kgonago go tsena ka yunibesithing, go tloga go ba 172 000 ka 2013 go fihla go ba 250 000 ka 2019.
Re butše bonyane sekolo se tee se seswa beke ye nngwe le ye nngwe ka Kapa Bohlabela ngwagola gomme re tla tšwela pele go fediša dikolo tša mobu le meago ye mengwe yeo e sego ya maleba.
Palo ya bafsa bao ba lego ka diyunibesithing le ka dikholetšheng e oketšegile mo mengwageng ye e fetilego. Borakonteraka ba tla thoma go šoma ka Lewedi go aga diyunibesithi tše mpsha ka Kapa Leboa le ka Mpumalanga.
Ka Pherekgong ngwageng wo o tlago, go tšewa ga baithuti ba mathomo ba dithuto tša bongaka ba tla ngwadišwa ka yunibesithing e mpsha ya bongaka ya Limpopo.
Godimo ga fao, dikholetšhe tše 12 tša tlhahlo le tša mešomo ya diatla di tla agwa go oketša mohlakanelwa wa bokgoni bja sethekniki ka nageng.
Magagešong,
Mmogo re swanetše go tšwela pele go lwantšha tšhomišobošaedi ya diokobatši le ditagi ka dikolong le metseng ya rena. Re tla bea pele gape polokego ka dikolong, go dinamelwa tša baithuti le go maphelo a bana.
Ka lefapheng la maphelo, re tla šoma kudu go oketša dikholofelo tša maphelo go thoma ka mengwaga ye 60 ka 2012 go fihla ka mengwaga ye 63 ka 2019.
Lesolo la go fokotša dipalopalo tša mahu a bana le a bomme ba bona le tla tšwela pele.
Se se tla nyaka gore go tsenywe tirišong Inšorentshe ya Maphelo ya Bosetšhaba le go kaonafatša boleng bja tlhokomelo ka lefapheng la sethaba.
Re tla aga go dikatlego tša lenaneo la kalafo le thekgo ya bolwetši bja HIV le AIDS ka go katološa masolo a rena a magolo a dipoledišano ka ga thibelo ya HIV.
Magagešong,
Re tla iša pele dikgatelopele tše re di dirilego ka go tšwetša pele maatlafatšo ya basadi le tlhabollo.
Tona ka Kantorong ya Mopresidente yo a rwelego maikarabelo a tlhabollo ya Basadi, Mohumagadi Susan Shabangu, o tla šoma le dikgoro tše dingwe tša Mmušo, le ditheo, le lefapha la praebete le mekgatlo ye e sego ya mmušo, go tšwetša pele maatlafatšo ya ekonomi ya setšhaba ya basadi, tlhabollo le ditokelo tša botho.
Go tšwela pele go tiiša dikholego tša temokrasi, re tla tšwela pele go tšwetša pele le go kaonafatša maphelo a batho bao ba golofetšego mo mengwageng ye e latelago ye mehlano.
Re tla šoma le lekala la Bagolofadi go tseba Makala a bohlokwa ao ka go ona re swanetšego go phethagatša tema ya Afrika Borwa bjalo ka naga ye e saenetšego Kwano ya Dinagakopano ka ga Ditokelo tša Batho bao ba Golofetšego le Ditshepedišo tša yona tša Boikgethelo.
Tsenogare ye nngwe ye bohlokwa mo lebakeng le la mošomo e tla ba go feleletša Molawana wa Bosetšhaba wa Ditokelo tša Bagolofadi wo o akaretšago Motheo wa Bosetšhaba wa Ditokelo tša Bagolofadi.
Molawana le motheo di tla hlahla tiro ya mmušo ya go tswetša pele go kgatha tema ga batho bao ba golofetšego ka ditshepedišong tša go tšea diphetho.
MaAfrika Borwa ao a Rategago
Kgatelopele ye itšego e dirilwe mo mengwageng ye e fetilego ye mehlano ka go fokotša maemo a bosenyi bjo šoro bja go swana le dipolao, go hlakola ka dikgoka, dikgaruru kgahlanong le basadi, bana le dihlopha tše di lego kotsing, eupša di tšwela pele go ba godimo ka fao go sa amogelegego.
Re tla šoma go fokotša maemo a bosenyi go tšwela pele.
Lekala la Dinyakišišo tše di Kgethegilego, Sehlophatšhomo sa Twantšho ya Bomenetša, Lekala la Go tšeela Dithoto le di-Hawks, di bile le kgatelopele e kgolo ka lesolong la rena la go lwantšha bomenetša ka setšhabeng ka kakaretšo le ka lefapheng la mmušo. Mošomo wo o tla tšwela pele mo mengwageng ye mehlano ye e latelago.
Bofokodi ka go bodiredi bja ditheko, ka go ditshepedišo tša taolo le tša phethagatšo ya mošomo tšeo di šitišago go šoma gabotse le ka bokgoni ga mmušo bo tla rarollwa.
Ye nngwe ya dikgato tše bohlokwa, yeo re šetšego re le gare ka yona, ke ya go bea bodiredi bja ditheko lefelong le tee ka fase ga Kantoro ya Mohlankedimogolo wa Bodiredi bja Ditheko ka Kgorong ya Matlotlo a Bosetšhaba.
Re thomile go lekodišiša kgonagalo ya mokgwa wo moswa wo ka go dira ditheko tša fenišara ya dikolo gore di be lefelong le tee ka Kapa Bohlabela. Fenišara e tla tlišwa dikolong ka moka tša Kapa Bohlabela gare ga Phato ka 2014.
Magato a tla tsebagatšwa go thibela gore bašomi ba mmušo le baemedi ba setšhaba ba se ke ba dira kgwebo le mmušo.
Tšona di tla thekgwa ka phethagatšo ye e kaonafetšego ya Motheo wa Tsebagatšo ya Ditšhelete, tšhireletšo ye e maatlafaditšwego ya bao ba begago melato, le kabo ya thušo ya sethekniki go dikgoro go laola gabotse thupišo.
Magagešong
Mo mengwageng ye e latelago e mehlano re tla tšwela pele go tšwetša pele go aga Afrika e kaone le lefase leo le nago le toka kudu.
Afrika Borwa e tla tšwela pele go thekga ditshepedišo tša dilete le tša dikhonthinente go arabela le go rarolla mathata, go tšwetša pele khutšo le tšhireletšego, go maatlafatša kamano ya dilete, go oketša kudu kgwebišano ya ka gare ga Afrika le go eta pele tlhabollo ya go ya go ile ka Afrika.
Se se tla ra go thekga le go phethagatša diphetho tša Mokgatlo wa Selekane sa Afrika gammogo le go tšwetša pele mošomo wa makala a yona.
Re tla tšwela pele go tšwetša pele tirišano ya Borwa ka go šomiša maloko le ditherišano le dihlongwa le dihlopha tša ka Borwa.
Go swana le ka fao re tla tšwela pele go tšwetša pele dikamano tše di holago mahlakore ka gohle le dinaga tša ka Leboa.
Re tla tšwela pele go maatlafatša ditirišano tša tlhabollo ya ekonomi, kgwebišano le peeletšo le BRICS ka mošomo wa Sehlophakgokaganyo sa BRICS sa Merero ya Ekonomi le Kgwebišano.
Maloko ao a Hlomphegago,
Baeng bao ba Hlomphegago,
SANDF e bile boikgantšho bja setšhaba ka ge e kgathile tema ka masolong a go tliša khutšo ka khonthinenteng.
Tema ye e tla tšwela pele gomme mmušo o lebeletše go maatlafatša mošomo wa SANDF go sepelelana le Tekodišišo le Tšhireletšo ye e sa tšwago go phethagatšwa.
MaAfrika Borwa ao a Rategago,
Go iša pele lenaneo le la mošomo, nna le Motlatšamopresidente re tlo kopana le Ditona le Batlatšaditona go ahlaahla maano a phethagatšo ka botlalo a kgoro ye nngwe le ye nngwe.
Tona ye nngwe le ye nngwe e tla saena tumelelano ya phethagatšo ya mošomo le Mopresidente yeo e hlalošago seo kgoro ye nngwe le ye nngwe e tla se dirago go phethagatša lenaneo leo la mošomo.
Magagešong,
La 17 Phupu le dira segopotšo sa bo 22 sa polao ye šoro ya batho ka bontši ya Boipatong ka Gauteng.
Ge re lebeletše ye nngwe ya dikanegelo tše šoro kudu mo nakong ye e sa tšwago feta, re gopotšwa taba ya gore re swanetše go bea phodišo le kago ya setšhaba pele go feta le peleng.
Re swanetše go tšwela pele go aga kwešišo, kgotlelelo le poelano, gomme mmogo re lwantšhe semorafe, lehloyo la batšwantle, lehloyo la batho bao ba ratanago ka bong le go tše dingwe tšeo re senago kgotlelelano tšona.
Go šomiša dipapadi le setšo bjalo ka selo se se kopanyago batho ka nageng ya rena go tla tšwela pele mo nakong ye ya lebaka la mošomo. Re tla tšwela pele gape go tšwetša pele Molaotheo ka dikolong le go netefatša gore bana ba rena ba gola ba na le mekgwa e mebotse le lerato la naga ya gabobona le batho ba yona.
Re tla tšwela pele go aga bohwa bjo bo akaretšago mang le mang mo mengwageng ye e tlago ye mehlano ka go aga dimonyumente le dika tše dingwe tše di hlomphago bagale le bagaleadi ba ntwa yeo e tlišitšego tokologo le temokrasi ye re ipshinago ka yona lehono.
Bjalo ka karolo ya meketeko ya mengwaga ye 20 ya tokologo le temokrasi, dipego tša go swara mengwaga ye 20 mo ngwageng wo, tša go swana le tša matšatši a mathomo a ge mohu Mopresidente wa peleng Nelson Mandela a le ka Kantorong ya Mopresidente di tla fetišetšwa ka Lefelong la Bosetšhaba la Bolotadibolokwa.
Ngwaga wo go tla ngwalwa le Dipego tša Foramo ya Ditherišano ya Mekgatlo e Mentši ya CODESA ka Segopotšong sa Boditšhabatšhaba sa Retšistara ya Lefase.
Kgwedi ye e tlago naga le lefase di tla keteka letšatši la Boditšhabatšhaba la Mandela.
MaAfrika Borwa ka moka ba swanetše go bea bonyane metsotso ye 67 ka la 18 Mosegamanye, go hlwekiša Afrika Borwa, e lego morero wa rena mo ngwageng wo.
A re thomeng ka go beakanyetša tlhwekišo e kgolo ya ditoropokgolo tša rena, ditoropo, makheišene, metse, dikolo le go botsefatša karolo ye nngwe le ye nngwe ya naga ya rena.
MaAfrika Borwa ao a Rategago,
Lenaneo le la mošomo le ikemišeditše go dira gore Afrika Borwa e be lefelo le lekaone go bohle.
Re ipiletša go MaAfrika Borwa ka moka go šoma le rena go dira gore phethagatšo ya mananeo a e be katlego.
Mmogo, a re tšwetšeng pele Afrika-Borwa.
Ke a leboga!

robotstxt: allowed

filter: keep


text:
Presitente Matamela Ramaphosa o tsebagaditše kiletšo ya mesepelo le mekgobokano gore batho ba dule ka magaeng matšatši a 21 (26 Hlakola (Matšhe) – 16 Moranang (Aporele) ka nepokgolo ya go lwantšha le go fokotša phetetšo ya ‘Covid 19’.
HLE IPOLOKE GO ‘COVID-19’!
Mmušo o tsebagaditše nomoro ya mogala (0800 029 9999) yeo e šomago diiri tše 24 go bega le go botšiša ka tšeo di amanago le ‘Covid 19’. Gape o ka dumediša (hi) ‘WatsApp’ (0600-123456) go amogela ditaba tša letšatši ka letšatši tša ‘Covid 19’.
Elizabeth Phokane yo e lego Motlatšamolaodi wa maphelo seleteng sa Sekhukhune o re o ipiletša go batho go ela tlhoko ‘Covid 19’. O re ‘Covid 19’ e wela legorong la ditwatši tša khorona (corona viruses) tšeo di feditšego setšhaba mengwageng ya go feta.
“Ka ngwaga wa 2002 go phulegile SARS (Severe Acute Respiratory Syndrome) go la China, ya feta ka maphelo a 650 e etšwa go dikatse. Ka 2012 gwa phulega MARS (Middle East Respiratory Syndrome) go la Saudi Arabia, ya feta ka maphelo a 800 e etšwa go dikamela. Lenono ke twatši ya ‘Covid 19’ e phulegile China ka 2019 e etšwa go diphedi tšeo e lego dijo tša lewatle (sea food)” a realo.
Phokane o re dika tša ‘Covid 19’ di bjalo ka mpshikela. “Go gohlola, go hlohlona ga dinko le megolo le go hema gabohloko, go hlatloga ga phišo ya mmele ke dika tša twatši. Ge twatši e šetše e gaketše, o ka itemogela dihlabi mmeleng le go šitwa ga dipshio. Ge o itemogela tše dingwe tša tše, hwetša thušo kliniking goba sepetlele.
Aisha Abdool Karim wa Bhekisisa Centre for Health Journalism o re ge motho wa ‘covid 19’ a bolela, ka ganong go tšwa marothi mme ge motho a ka kgoma mo a welago, ka morago a swara sefahlego (mahlo, nko goba molomo) o fetelwa ke twatši. Ge a gohlola goba a ethimola, marothi a tšwa ka bontši. Karim o re ke ka fao go lego bohlokwa go hlapa diatla kgafetšakgafetša tekano ya metsotswana ye 20. O re re hlape ka sešepe mme ge meetse e le tlhobaboroko, re hlape diatla ka diela (sanitizers) tša go ba le bjala (alcohol). Karim o re re itšhireletše ka go tlogelana sekgoba sa 1-2 methara le go šomiša sejabana ka gare goba thišu (tissue) ge re gohlola mme re e lahlele ka gare ga seswaramatlakala (trashbin).
Hlogo e meetse e lotwa ke mong. Hlapa diatla kgafetšakgafetša, o efoge mekgobokano. Ge o itemogela dika, etela kliniki goba sepetlele. O ka ikgokaganya gape le ba mmušo kgorong ya maphelo ka go ba leletša mogala. Modulathoko ipoloke, gare go dula dikokotlo!


text:
Segateletši sa Phala ke hlakano ya dinoka tša Limpopo le Shashe, lefelo leo dinaga tše tharo di hlakanago. Go tšea ponalo ye botse, phaka e agile molokoloko wa dipolatefomo tše kgolo tša swielwa godimo ga motheoša wo motelele wo lebeletšego ka gare ga lefelo. Ge o ka ema ka mo moloming wa lekopo, Botswana e ka mo seatleng sa gago se se nnyane gomm Zimbabwe e ka mo seatleng sa gago se se golo.
Motheo o monnyane mo Island ka bogareng bja hlakano bo bontšha ka moo dinaga tše tharo di kopanago. Eupša rotogilegong, e lego godimo ga moo, bohlokwa bja boithatelo mmogo; go bonala e le mellwane fokotšega go selo. E no ba methalo e tšwago mo mebepeng fela le mo menaganong ya batho. Eupša, se ke Kopano ya dinoka tše pedi tše di makatšago.
Go ngwalwa go tšwa go bohlabela go ya bodikelo West ‘Great grey-green’ greasy Limpopo, ka fao Rudyard Kiplinge beilwego. Go tšwa go Borwa go tla ka bophara, sehlaba lebato sa Shashe, yeo e fela e etla ka mafula. Ka letšatši le lengwe, ge magora e tonne, diphoofolo di tla kgona go tšweletša gape dilo tše dingwe tša tlhago tša makgwai a leeto tikologong ya bohlokwa bja meetse.
Hlakano le lefelo gape la saete ya picnic ya letšatši le baeng. Palo ya mananeo le dipanka di agilwe ka fase ga tlhaka ya go kgahliša, go na le, le lebenkele leo le hirisago kgase ya go beša. Lebenkele le swanetše go rekiša gape le dino tša go tonya tša motheo go swana le dimonamonane, eupša e be e sa bulega ge ke be ke le moo.
Go na le dirotogile tše nne (Sunrise, confluence le Sunset) gomme ye nngwe le ye nngwe e fana ka diponalo tša botse kudu mo hlakanong. Moya wa gona o na le khutšo e bile go o didimetše o kgona go kwa modumo wa kgomog o tšwa tikologong mo Zimbabwe.
Ka lehlakoreng le lengwe, mafelo a phikniki ga a kgole, o kgona go sepela, ke tsela ya go ya ntlhohlong ya Pinnacle Deck. Saete ye lebeletše go feta bokagare bja Phaka; ye khubedu, tebego ya naga ye makgakga, ya go tlala ka metse le mehlare. Le ge go le bjalo ga e makatše bjalo ka hlakano, yona e ya sepelega.Translated by Lebogang Sewela


text:
Potšišo
Na Jesu ke Modimo? Na Jesu o kile a re ke yena Modimo?
Karabo
Ga go na mo Beibeleng moo go ngwadilwego Jesu a bolela mantšu a rego, “Ke nna Modimo.” Lega go le bjalo, seo ga se bolele gore ga se a ka a bolela gore ke yena Modimo. Ka mohlala, mantšu a Jesu a go Johane 10:30 a re, “Nna le Tate re batee.” Re swanetše go lebelela kamoo Bajuda ba arabelago ka gona go seo a se bolelago gobane o be a bolela gore ke yena Modimo. Ba ile ba leka go ,p kgatla ka mafsika ka baka lona le. “… wena gaešita le ge o le motho, o itira Modimo” (Johane 10:33). Bajuda ba ile ba kwešiša gabotse seo Jesu a bego a se bolela—boemo bja gagwe. Ela hloko gore Jesu ga a gane polelo ya gagwe ya gore ke yena Modimo. Ge Jesu a be a bolela gore, “Nna le Tate re batee” (Johane 10:30), O be a bolela gore yena le Tatagwe ke batee ka sebopego le ka ditiro. Mohlala o mongwe ke wa Johane 8:58. Jesu o boletše gore, “Pele ga ge Aborahama a e ba gona, ke be ke šetše ke le gona!” Bajuda bao ba kwelego polelo ye ba ile ba tšea mafsika go mo kgatla go Mmolaya ka wona ka baka la go rogaka gabane molao wa Moše o be o bolela gore ba dire bjalo (Lefitike 24:15).
Johane o gatelela boemo bja Jesu: “Lentšu e be e le Modimo” le gore “Lentšu e bile nama” (Johane 1:1, 14). Ditemana tše dibontšha gabotse gore Jesu ke Modimo ka sebopego sa nama. Ditiro 20:28 e re botša gore, “Dišang phuthego ya Modimo, yeo a e rekilego ka madi a Morwa wa gagwe.” Ke mang yo a rekilego phuthego—phuthego ya Modimo—ka madi a gagwe? Jesu Kriste. Ditiro 20:28 e bolela gore Modimo o rekile phuthego ka madi a Gagwe. Ka gona, Jesu ke Modimo!
Morutiwa Thomase o boletše se mabapi le Jesu, “Morena wa-ka le Modimo wa-ka” (Johane 20:28). Jesu ga a mo phošolle. Tito 2:13 e re matlafatša ka gore re emele go tla ga Modimo wa rena le mophološi w arena, Jesu kriste (bona gape le 2 Petro 1:1). Go Baheberu 1:8, Tate o bolela ka Jesu gore, “Mabapi le Morwa:’Sedulo sa gago sa bogoši go iša mehleng ya neng le neng gomme molamo wa Mmušo wa gago ke molamo wa go loka.’” Tate o bolela ka Jesu e le “Modimo” go bontšha gore Jesu ka nnete ke Modimo.
Go kutollo, morongwa go hlahla Johane gore a rapele fela Modimo (Kutollo 19:10). Makgetlo a mmalwa ka Beibeleng Jesu o amogela borapedi (Mateo 2:11, 14:33, 28:9, 17; Luka 24:52; Johane 9:38). Ga a ganetše batho gore ba se ke ba mo rapela. Ge e ba Jesu e se Modimo, nka be a boditše batho gore ba se ke ba mo rapela, go swana le kamoo morongwa go kutollo a boletšego ka gona. Go na le ditemana tše dintši tšeo di thekgago boemo bja Jesu.
Lebaka la bohlokwa-hlokwa leo ka lona Jesu e le go Modimo, ke gore lehu la gagwe ke lona leo le lekanego go ka lefella molato wa rena wa sebe lefaseng le (1 Johane 2:2). Motho yo a bopilwego, yoo Jesu e ka bego e le yena ge e ba e se Modimo e be e tla ba gore o be a ka se kgone go lefella molato wa rena wa sebe kgahlanong le Modimo wa bosafelego (2 Bakorinthe 5:21), go hwa le go tsošwa go bontšha go sebe le lehu.
English
Na Jesu ke Modimo? Na Jesu o kile a re ke yena Modimo?


text:
371
2 Dikr. 36:10
Nebukadnesare, kgoši ya Babilonia, a bea Tsedekia, morwa wa Josia, kgoši ya naga ya Juda legatong la Joyakine, morwa wa Joyakime. 2Tsedekia le bahlanka ba gagwe le batho ba naga yeo ba ile ba se theeletše tše Morena a ba botšago tšona ka moprofeta Jeremia.
3Kgoši Tsedekia a roma Jukale, morwa wa Shelemia, le moprista Sofonia, morwa wa Maasea, go moprofeta Jeremia, ba fihla ba re: “Nke o re rapelele go Morena Modimo wa rena.” 4O be a sešo a išwa kgolegong, a sa itshepelela ka go rata gare ga batho. 5Madira a Babilonia a be a dikaneditše Jerusalema, eupša ge ba ekwa gore madira a Egepeta a tshetše mollwane wa Egepeta, ba boela morago.
6Ke mo Morena Modimo wa Israele a boditšego Jeremia 7gore a botše banna bale ba babedi gore ba yo botša kgoši ya Juda ye e bego e ba romile go yena go kgopela maele ba re: “Madira a kgoši ya Egepeta ao a lego tseleng go tlo le thuša a tlilo boela nageng ya gaboona, nageng ya Egepeta. 8Ya ba gona go boago Bababilonia, ba hlasela motse, ba o thopa, gomme ba o tšhuma ka mollo. 9Nna, Morena, ke le botša gore le se ke la iphora ka go gopola gore Bababilonia ba ka se boe, gobane go boa gona ba tla boa. 10Le ge le be le ka fenya madira ohle a Bababilonia a a lwago le lena, gwa šala fela dikgobadi tše di ithobaletšego ka mešašeng, tšona dikgobadi tšeo di be di tla tsoga tša tšhuma motse wo ka mollo.”
11Madira a Bababilonia a ile a boela morago a tloga Jerusalema ka gobane madira a kgoši ya Egepeta a be a batametše. 12Ka gona, Jeremia ge a re o tloga Jerusalema o ya seleteng sa Benjamene go yo rerišana le meloko yabo ka tša go aba bohwa bja gabo, 13ge a fihla lesorong la Benjamene, molaodi wa baletalesoro, yo leina la gagwe e bego e le Jiria, morwa wa Shelemia, Shelemia morwa wa Hanania, a mo thibela a re: “Etse o tšhabela go Bababilonia!”
14Jeremia a mo fetola a re: “Ke maaka! Nna ga ke tšhabele go Bababilonia.” Eupša Jiria a se mo theeletše. A mo swara a mo iša go ba bagolo. 15Bona ba mo galefela, ba laela gore a bethwe mme a tswalelelwe ka ntlong ya Jonathane, mongwaledi wa kgoro, yo ntlo ya gagwe e bego e dirilwe kgolego. 16A tsenywa ka phapošing ya ka tlase mme a dula ka moo nako ye telele.
17Ka morago Kgoši Tsedekia a roma batho gore ba yo mo tšea, gomme a fihla a mmotšiša ka sephiring kua mošate a re: “Kgane o na le molaetša wa go tšwa go Morena?”
Jeremia a mo fetola a re: “Ke nawo.” A ba a tlaleletša ka go re: “Wena o tla gafelwa diatleng tša kgoši ya Babilonia.” 18A mmotšiša a re: “Ke go senyeditše ka eng, wena le bahlanka ba gago, le setšhaba se ge e bile le nkgolegile? 19Ba kae baprofeta bale ba lena ba go le botša gore kgoši ya Babilonia e ka se le hlasele, lena goba naga ya lena? 20Bjale ge, kgoši, mong wa ka, ke a go rapela, hle, amogela kgopelo ya ka. Se mpušetše ga mongwaledi Jonathane, ka gore nka hwela gona.”
21Ka gona, Kgoši Tsedekia a laela gore Jeremia a tswalelelwe ka kgorong ya mošate. A dula gona, gomme tšatši le lengwe le le lengwe a fiwa senkgwa sa go tšwa go baapei ba dinkgwa. Gwa ba bjalo, go fihlela go se sa na le senkgwa moo motseng.


text:
961Opelelang Morena kopelo ye mpsha!
Opelelang Morena,
lena bohle ba lefase!
2Opelelang Morena le mo tumišeng!
Letšatši ka letšatši tsebagatšang gore o re phološitše.
3Begelang ditšhaba letago la gagwe,
le batho ka moka dimakatšo tša gagwe.
4Morena ke yo mogolo mme o tumišega kudu;
o boifega go feta medimo ka moka.
5Gobane medimo yohle ya ditšhaba tše dingwe ke lefeela,
eupša Morena yena o hlodile magodimo.
6Letago le bogoši di mo go yena,
Tempele ya gagwe e tletše maatla le lethabo.
7
Retang Morena,
lena ditšhabatšhaba,
retang letago le maatla a gagwe.
8Retang leina la Morena la letago;
tšeang sehlabelo le tleng ka dikgorong tša gagwe.
9Le obame pele ga Yomokgethwa ge a hlaga;96:9 “ge a hlaga” goba “le apere diaparo tša tirelo”
thothomelang pele ga gagwe,
lena batho bohle ba lefase.
10Botšang ditšhaba ka moka le re:
“Morena ke kgoši!
Lefase le tsemilwe mme le ka se šutišwe.
Morena o tla ahlola ditšhaba ka toka.”
11A legodimo le thabe, lefase le hlalale;
a lewatle le rore le tšohle tše di lego ka go lona.
12Naga a e goe ka lethabo,
le tšohle tše di lego mo go yona!
Mehlare ya dithokgwa e tla hlaba mekgolokwane
13pele ga Morena,
gobane o tlilo ahlola lefase.
O tla buša ditšhaba tša lefase ka toka le go se kgetholle.


text:
81Morena o re: “Mehleng yeo marapo a magoši a Juda le a bakgomana ba gona, gotee le a baprista le a baprofeta le a batho ba bangwe bao ba bego ba dula Jerusalema a tla epollwa mabitleng a ona. 2A tla gašanywa fase pele ga letšatši le ngwedi le dinaledi, tšona dilo tše batho ba bego ba di rata mme ba di hlankela, tše ba bego ba kgopela maele go tšona ba bile ba di khunamela. A ka se kgoboketšwe a bolokwa, eupša a tla swana le dišu nageng. 3Gape mašaledi a setšhaba se, ao a dulago mafelong ao ke ba šwalalanyeditšego go ona, a tla bona go le kaone go hwa go na le gore ba fele ba phela. Ke realo, nna, Morena Ramaatlaohle.”
4Morena o ntaetše gore ke re go bona: “Na ge motho a wele ga a tsoge? Ge motho a arogile tseleng ga a boele mo a arogilego gona? 5Bjale ge, lena setšhaba, le reng le ngangabaletše go kgeloga? Le kgomaretše medimo ya lena ya diswantšho gomme le gana go boela go nna. 6Ke be ke hlwaile tsebe, fela ga le bolele therešo. Ga go le o tee gare ga lena yo a itsholelago bokgopo bja gagwe a re: ‘Joo, na ke dirileng!’ Mongwe le mongwe o itirela se a se ratago bjalo ka pere ye e kitimelago ntweng. 7Ešita le mogolodi o tseba sehla sa wona; mokgorwane le peolwane le leakabosane le tšona di tseba nako ya go ya phuphu. Eupša lena, setšhaba sa ka, ga le tsebe melao ya ka. 8Le reng le re le hlalefile ka ge le na le melao ya ka, etšwe bangwadi ba yona ba go se botege ba e semile ya maaka? 9Dihlalefi di tla lešwa dihlong; ge ba swerwe ke manaba ba tla gakanega. Ba ganne tše ke di boletšego; bjale ke bohlale mang bjo ba nago nabjo? 10
Ka gona, basadi ba bona ke tla ba fa banna ba bangwe, le mašemo a bona ka a fa batho ba bangwe, ka gobane ka moka ga bona, ba go nyatšega le ba go hlomphega, ke ba megabaru; le baprofeta le baprista ba hlalefetša batho. 11
Ba dira tše nkego dintho tša setšhaba sa ka e dio ba go kgoboga fela. Ba re: ‘Tšohle di lokile,’ etšwe go se na se se lokilego. 12Ba be ba swanetše go inyatša ka ge ba dirile dilo tše tša go šišimiša; fela le gatee ga ba inyatše, le dihlong ga ba natšo. Ka gona, ba tla wa ba etša ba ba welego; ge ke ba otla e tla nama ya ba pheletšo ya bona. Ke realo, nna, Morena.
13“Ke be ke nyakile go ba kgoboketša bjalo ka monna ge a kgoboketša tše a di bunnego; eupša ba swana le morara wo o sa enywego, ba etša mogo wo o sa enywego, le matlakala a ponne. Ka gona, ke tla ba lesa ba fenywa ke manaba a bona.”8:13 “Ka gona ... bona” Seheberu ga se kwagale gabotse.
14Bona ba re: “Re sa duletšeng? A re yeng, re tšhabeleng metseng ye e ageleditšwego ka merako re yo hwela gona. Morena Modimo wa rena o re gafetše go hwa; o re file meetse a mpholo gore re nwe, ka ge re mo fošeditše. 15Re be re holofetše go hwetša khutšo, fela go padile; re holofetše gore mathata a tla fela, eupša ke gona re welwa ke tše di šiišago. 16Dipere tša manaba tša go letša dinko di šetše di kwagala ka motseng wa Dane; naga yohle e a thothomela ge dipere tša bona di lla. Ba tlile go senya naga le tšohle tše di lego go yona, le motse le badudi ba wona.”
17Morena o re: “Tsebang, ke tla le romela dinoga tša mpholo tše di sa upegego, gomme di tla le loma.”
18Ke wetšwe ke manyami a a sa ntlogelego;8:18 Mohlomonge go swanetše go balwa “Ke wetšwe ... ntlogelego” Seheberu ga se kwagale gabotse.
pelo ya ka e bohloko.
19Theeletšang! Nageng yohle
ke kwa setšhaba sa ka se lla se re:
“Kgane Morena ga a sa le mo Sione?
Na kgoši ya Sione ga e sa le gona?”
Morena a fetola a re:
“Lena le nthumoletšeng ka medingwana ya lena ya diswantšho,
le ka medimo e šele ya lefeela?”
20Setšhaba se re:
“Go buna go fedile,
le selemo se fetile,
eupša ga sešo ra hlakodišwa.”
21Ka ge setšhaba sa ka se nyamile,
le nna ke nyamile, ke bohlokong;
ke rarilwe ke kgakanego.
22Na go ne sehlare kua Gileade?8:22 “Gileade” Ke selete sa ka bohlabela bja Jordane se se tumilego ka dimela tše di bego di šomišwa go alafa.
Na ngaka yona ga e gona?
Bjale go tla bjang ge setšhaba sa ka se ile sa se fodišwe?
23Nke hlogo ya ka e ka be e le sediba sa meetse,
mme mahlo a ka e le mothopo wa meokgo;
ke mo ke bego ke tla lla bošego le mosegare,
ke llela ba gaborena ba ba gagarilwego.


text:
51Kgoši Belshatsare o kile a direla bakgomana ba gagwe ba sekete monyanya wo mogolo, gomme a nwa beine le bona. 2Ya re ge ba thoma go tagwa Belshatsare a laela gore go tlišwe dibjana tša gauta le tša silibera tšela Nebukadnesare, tatagwe, a kilego a di thotha ka Tempeleng kua Jerusalema. Kgoši a laela gore di tlišwe gore yena le bakgomana le basadi ba gagwe le metlabo ba tle ba nwe ka tšona. 3Ka gona dibjana tšeo tša gauta tša tlišwa, gomme ba nwa ka tšona 4ba reta medimo ya gauta le ya silibera le ya mphiri le ya tshipi le ya kota le ya leswika.
5Gateetee gwa tšwelela seatla, gomme sa thoma go ngwala mo lebotong le le ritetšwego la ntlo ya mošate moo go bego go lebane le mabone. Kgoši a bona seatla seo se ngwala. 6A galoga sefahlego ka letšhogo, a repha dinoka, le dikhuru tša gagwe tša tiana. 7A goelela a re go bitšwe dingaka, boradinaledi le didupe. Ge ba fihla kgoši a re go bona: “Yo a ka kgonago go bala tše di ngwadilwego mo mme a ntlhathollela tšona, o tla apešwa seaparo sa bogoši sa bohubedu bja go retela le pheta ya gauta, gomme ya ba wa boraro ka maemo mmušong wa ka.” 8Dihlalefi tša kgoši tša tla, eupša tša se kgone go bala tše di ngwadilwego moo goba go di hlathollela kgoši. 9Kgoši Belshatsare a tšhoga kudukudu, a galoga sefahlego go iša pele, gomme bakgomana bale ba gagwe ba gakanega.
10Mmakgoši o ile a kwa lešata la kgoši le bakgomana ba gagwe, gomme a tsena ka ntlong ya monyanya a re: “A kgoši a re phelele go ya go ile! O se ke wa tšhoga ka tsela ye wa ba wa galoga le sefahlego. 11Go na le monna ya mongwe mo mmušong wa gago yo a nago le moya wa medimo ye mekgethwa. Mehleng ya ge go buša tatago go ile gwa lemogwa gore monna yoo o na le tlhaologanyo, temogo le bohlale bja go etša bja medimo. Ka gona Kgoši Nebukadnesare, tatago, a mo dira hlogo ya didupe, dingaka, boradinaledi le mekome. 12Ke makgone yo mogologolo gomme o na le kwešišo le tlhaologanyo ya go hlatholla ditoro, go nyepolla dinyepo, le go rarolla tše di sa kwešišegego. Ka gona laela gore monna yo ba rego ke Daniele, yo tatago a mo theilego leina la Belteshatsare, a yo bitšwa gomme yena o tla go botša gore tše di ngwadilwego mo di ra eng.”
13Ke moka Daniele a tlišwa go kgoši, gomme kgoši a mmotšiša a re: “Na o yena Daniele, lethopša lela la Mojuda le tate, kgoši, a le tlišitšego mo le mathopša a mangwe a Bajuda? 14Ke kwele gore moya wa medimo ye mekgethwa o mo go wena, le gore o na le tlhaologanyo le temogo le bohlale bjo bogologolo. 15Dingaka, e lego tšona dihlalefi, di be di tlišitšwe mo go nna go tlo mpalela le go ntlhathollela tše di ngwadilwego mo, eupša ba paletšwe ke go di hlatholla. 16Ke kwele gore wena o kgona go hlatholla le go rarolla tše di sa kwešišegego. Ge o ka bala tše di ngwadilwego mo gomme wa ntlhathollela tšona, o tla apešwa seaparo sa bogoši sa bohubedu bja go retela le pheta ya gauta, gomme wa ba wa boraro ka maemo mmušong wa ka.”
17Daniele a mo fetola a re: “Itulele le dimpho tšeo tša gago goba o fe yo mongwe dineo tšeo. Eupša tše di ngwadilwego ke tla no go balela ka ba ka go hlathollela tšona, kgoši.
18“Modimo Yogodimodimo o be a file Nebukadnesare, tatago, bogoši le bogolo le seriti le borena. 19Modimo o be a mo file maatla mo e lego gore ditšhaba tšohle le merafe yohle le ba maleme ohle ba be ba mo tšhaba mme ba thothomela. Yo a nyakago go mmolaya o be a mmolaya; yo a nyakago gore a fele a phela, o be a phela. Ge a nyaka go hlompha motho o be a mo hlompha; ge a nyaka go kokobetša motho le gona o be a mo kokobetša. 20Eupša ya re ge a thoma go ikgogomoša le go ngangabala le go ikgantšha, a tlošwa setulong sa gagwe sa bogoši mme a amogwa seriti. 21A rakwa bathong gomme a ba bjalo ka phoofolo, a phela le dipitsi, a fula bjang bjalo ka kgomo, a thapišwa ke phoka bošego. Mafelelong a dumela gore Modimo Yogodimodimo ke yena a laolago mebušo yohle ya batho gomme o e beela babuši ba a ba ratago.
22“Eupša wena Belshatsare, morwagwe, ga se wa ikokobetša etšwe tšeo ka moka o di tsebile. 23O ikgantšheditše Morena wa legodimo, wa laela gore ba go tlišetše dibjana tšela tša ka Tempeleng ya gagwe. Wena le bakgomana le basadi ba gago le metlabo la nwa beine ka tšona gomme la reta medimo ya silibera, le ya gauta, le ya mphiri, le ya tshipi, le ya kota, le ya leswika – medimo ye e sa bonego gape e sa kwego, le gona e sa tsebego selo. Eupša Modimo yo a swerego bophelo bja gago gape a laolago tšohle tše o di dirago, ga se wa mo hlompha. 24Ke ka lebaka leo Modimo a romilego seatla sela gore se tle se ngwale tše di ngwadilwego mo.
25“Mo go ngwadilwe: ‘Badilwe, badilwe, boima, dikarolo.’ 26Tlhathollo še: badilwe ke go re Modimo o badile matšatši a mmušo wa gago gomme a o fediša; 27etšwe boima ke go re o etšwe boimakelong gomme wa hwetšwa o le bofefo kudu; 28arotšwe ke go re mmušo wa gago o arotšwe ka bogare wa fiwa Bamedia le Bapersia.”5:28 Ka Searamo lentšu la go re “Bapersia” le kwagala bjalo ka lentšu la go re “go arola”.
29Ke moka Belshatsare a laela bahlanka ba gagwe gore ba apeše Daniele seaparo sa bogoši sa bohubedu bja go retela, le pheta ya gauta. A bega gore ke wa boraro ka maemo mmušong wa gagwe. 30Bjona bošego bjoo Belshatsare, kgoši ya Babilonia, a bolawa.


text:
31O gopotše badumedi gore ba ikokobetše go balaodi le babuši, ba ba theeletše, ba ikemišetše go dira tše dibotse ka mehla, 2ba se senye motho leina, ba se rumolane, e be ba botho, mme ka mehla ba bonale e le ba boleta go bohle. 3Gobane le rena re kile ra ba mašilo, ra ba le lenyatšo, ra aroga, ra laolwa ke ditumo le mathabo a mehutahuta. Re be re phela bokgopong le lehufeng; re be re hloilwe, le rena re hloyane. 4Eupša e rile ge botho bja Modimo, Mophološi wa rena, le go rata batho ga gagwe di bonala, 5a re hlakodiša. E be e se ka lebaka la mediro ye e lokilego ye re e dirilego, eupša e be e le ka lebaka la kgaugelo ya gagwe ge a re hlakodiša. O re hlakodišitše ka go hlatswiwa ga rena ra tswalwa lefsa, ra ba ra fiwa bophelo bjo bofsa ka Moya wo Mokgethwa. 6Modimo o re tšhetše Moya wa gagwe ka bontši ka Jesu Kriste, Mophološi wa rena, 7gore ka kgaugelo ya gagwe re tle re lokafatšwe gomme re rue bophelo bjo bo sa felego bjo re bo holofetšego. 8Moo ke nnete.
Ke rata gore taba tše o di bolele o tiišitše, gore ba ba dumelago go Modimo ba kgothalele go dira mediro ye mebotse ye e loketšego gape e holago mang le mang. 9O kgaogane le dikgang tša botlaela, le mananeo a borakgolokhukhu, le diphapano, le dintwa mabapi le melao ya Moshe. Tšohle tšeo ga di na mohola, ke tša lefeela. 10Moaroganyi o mo kgale gatee goba gabedi, e be o mo tlogela ka seripa. 11O a tseba gore motho yo mobjalo o arogile, gomme ka sebe seo sa gagwe o a itahla.
12
Baef. 6:21-22
Bakol. 4:7-8
2 Tim. 4:12
Ge ke romile Artemase goba Tigikose go wena, o itlhaganele o tle go nna kua Nikopolise, ka gobane ke ikemišeditše go yo jela marega gona. 13
1 Bakor. 16:12
O leke ka mo o ka kgonago ka gona go thuša Tsenase, ramangwalo, le Apolose go tšea leeto la bona, gomme o bone gore ba na le tšohle tše ba tlago di nyaka. 14Batho ba gaborena ba swanetše go itlwaetša go dira mediro ye mebotse, gore ba tle ba kgone go thuša ka tše di tlogago di nyakega; ba se ke ba phela bophelo bjo bo se nago mohola.
15Ka moka ba ba nago le nna mo ba a go dumediša. O dumediše badumedikarena ba ba re ratago.
A Modimo a le gaugele bohle.


text:
Pheta ya molala ya maleatlana
Kgalekgale go ile gwa ba le molemiši wa go bitšwa Vusi wa go tia kudukudu.
Ga go yo a bego a tseba gore o dira se bjang, efela o be a kgona go rwala dikgomo tše pedi gabonolo ka nako e tee.
Mesong ye mengwe ge Vusi a tsoga, o ile a kitima a tshwenyegile.
“Pheta ya ka ya molala! Ke mang yo a utswitšego Pheta ya molala?” a goeletša.
“Ntle le yona ke tlo loba maatla a ka ka moka, gomme ke tlo swana le batho bohle!”
O kitimetše lefasetereng gomme ka nako yeo a bona mošemanyana a kitima ka lebelo le legologolo…


text:
Kakaretšo ka ga Parsley
Leina la tša mahlale: Umbelliferae
Leina la go tlwaelega: Parsley
Sebjalo sa Parsley se hlolegile mo Borwa bja Yuropa le North Afrika. Lehono se bjalwa lefaseng ka bophara ka lebaka la matlakala a yona a hlwekilego le a go oma. Go na le mehuta ye mebedi ye megolo ya parsley, curly leaf parsley (crispum) yeo e lego boima gannyane, gomme yeo e lego boleta ke ya Seithalia (neapolitanum).
Tlhalošo ya Sebjalo
Sebjalo sa Parsley sa ngwagapedi se tšweletša matlakala a mokgo wo botse, a tatso ye botse ka a ngwaga wa mathomo, gomme ge se ka dumelelwa go gola ka ngwaga wa bobedi, se tla enya peu. Ke sebjalo sa go ba le modungtona wo maatla ebile se na le tatso ye botse ge se gka go bunwa ka ngwaga wa bobedi ka morago ga ge peu e bunwa. Sethokgwa sa parsley se ka gola go fihla 40 cm ka botelele gomme sa tšweletša palo ya phapano ya dithito tše sese le matlakala a sehlopha.
Mathoko a matala a go swana le matlakala a Seithalia a boleta le bosese ebile a rata ke baapei ba bantši. Matlakala la curly la parsley a boima gannyane eupša a nale tatso ya go swana ye botse gomme a dirišwa go dijo tša go kgabiša ka lebaka la gore di lebelege di le foreše lebaka le letelele.
Bontši bja batšweletši bo tla bjala parsley bjalo ka sebjalo sa ngwaga le ngwaga.
Tšhomišo
Parsley e bjalwa ka lebaka la matlakala a yona a mokgo wo botse, a šomišwago a le foresše goba a omile, a ka apeiwa bjalo ka mohlodi goba a lewa a le tala bjalo ka salate.
Parsley e tsebja gape diteng tša yona tša vitamine ya C ya godimo.
Dinyakwa tša Mmu le go Apea
Parsley e dira gabotse mo mmung wa sehlaba go seloko le maemo a godimo a manyoro. E gola gabotse mo mmu wa pH ya 6 go 7.
Ge o beakanya mmu mo lifelong la go bakala go bohlokwa gore o oketše mmutele goba manyoro a go lekanego mo mmung. Di swanetše go bjalwa ka kgwedi ya pele ga pšalo go fa mmu nako ya go dula gabotse le gore mengwang e se ke ya mela. Lefelo le swanetše go lengwa ka go diriša mogoma wa dipapetlasediko mo bekeng ya pele ga pšalo go laola mengwang gabotse gape le go beakanya lefelo la go bjala. Lema gannyane ka monontšha wa pele ga pšalo e be o betla dilo letšatši le tee goba matšatši a mabedi pele ga pšalo ya parsley.
Boso
Parsley e gola gabotse ka gare ga dithemperetšha tše 14°C le 26°C. E nyaka themperetšha ya mmu wa ka gare ga 15 go fihla go 20°C. Sebjalo se kgona go lwantšha tšhwaane gannyane.
Dikhalthiba
Dikhalthiba tša parsley tše dingwe tša tšweletšo ya kgwebo tše tumilego ke: Banquet, Champion, Evergreen, Italian curled, Italian Flat, Moss, Pagoda le Triple Curl.
Go kaone go nyaka keletšo ya selegae ka ga mekgwa ye maleba go tšwa go dikhamphani tša peu, gore ke maemo afe a swanetšego mohuta wo itšego.
Go kaone go tseba ka ga parsley pele ga tšweletšo.
Translated by Lebogang Sewela


text:
481Theeletšang,
lena ditlogolo tša Jakobo,
lena le ipitšago setšhaba sa Israele,
lena peu ya Juda:
Le ikana ka leina la Morena,
le re le khunamela Modimo wa Israele,
etšwe le sa rereše,
le se la tiiša.
2Le ge go le bjalo le sa ipitša badudi ba motse wo mokgethwa,
le re le botile Modimo wa Israele,
yo leina la gagwe e lego Morena Ramaatlaohle.
3Morena o re go Baisraele:
“Ke le boditše kgale tše di bego di tlile go direga,
ka di bega – gateetee ka di phetha.
4Ke tsebile gore le tla ngangabala,
la ba le melala ye methata bjalo ka tshipi,
la hloka dihlong ka dibe tša lena.
5Ka le botša e sa le pele tše di tlago le hlagela ka moso,
ka le begela ditiragalo di sešo tša phethagala,
ya ba go le thiba melomo gore le se re di dirilwe ke medimo ya lena,
goba di phethagaditšwe ke diswantšhobopša le diswantšhobetlwa tša lena.
6“Bonang,
tšohle tše ke di boletšego pele di hlagile;
le swanetše go dumela gore ke boletše nnete.
Go tloga bjale ke tlilo le botša tše difsa tša ka moso,
diphiri tše le sa di tsebego.
7Bjale ke gona ke di dira –
ga se ka di dira pele;
ga se la ka la kwa tša go swana le tše.
Ge nkabe le kile la di kwa,
le be le ka re le a di tseba.
8Ke tsebile gore ga le tshephege,
le gore ke kgale le ntsogela maatla.
Ke ka lebaka leo le sego la kwa goba la tseba selo ka dilo
tše di sego tša ka tša fihla ditsebeng tša lena.
9“Gore batho ba tle ba nkgodiše,
le ge ke galefile bjalo ke a itshwara,
mme ga ke le fediše.
10Ke le lekile mollong wa matshwenyego,
bjalo ka silibera ge e tološwa.
Fela ka hwetša le se ne mohola.
11Tše ke di dirago ke tše di holago nna mong –
nka se lese leina la ka le hlomphollwa,
goba ka lesa yo mongwe a godišwa ka mo go swanetšego nna fela.”
12
Kut. 1:17
22:13
Morena o re:
“Ntheeletšeng, lena Baisraele,
setšhaba se ke se biditšego,
lena ditlogolo tša Jakobo!
Ke nna Modimo,
ke nna Mathomo,
ebile ke nna Mafelelo;
ke nna fela ke lego Modimo!
13Ka atla tša ka ke beile lefase metheong ya lona,
ka phurolla le legodimo.
Ge ke bitša lefase le legodimo di tla ka pela tša ema mmogo.
14“Kgobokanang bohle le ntheeletše!
Ke ofe wa medimo wo o bego o ka porofeta
gore monna yo ke mo kgethilego yo o tlilo hlasela Babilone?
O tla be a dira se ke se nyakago go Bababilonia.
15Ke nna ke di boletšego mme ka mmitša;
ka dira gore leina la gagwe le tsebege,
gomme o tla atlega.
16“Bjale ge,
mpatameleng le kwe se ke se bolelago.
Go tloga mathomong ke be ke bolela phatlalatša;
ge di thoma go direga ke be ke le gona.”
Bjale Morena, Mong wa bohle, o ntsentše moya wa gagwe, mme a nthoma.
17Modimo yo mokgethwa wa Israele, Mophološi wa lena, o re:
“Ke nna Morena Modimo wa lena yo ke nyakago go le ruta tše di tlago le hola,
yo ke nyakago go le sepetša tseleng ye le swanetšego go tšea ka yona.
18“Nke nkabe le theeleditše ditaelo tša ka!
Ke mo ditšhegofatšo di ka bego di eletše go lena bjalo ka noka.
Go hlakodišwa ga lena go ka be go ile gwa swana le maphoto a lewatle ge a eya lebopong.
19Ditlogolo tša lena e ka be e le tše ntši bjalo ka lešabašaba,
bana ba lena ba atile bjalo ka dithorwana tša lona,
gomme ke be ke tla dira gore ba se fedišwe.”
20
Itlhaganeleng le tloge Babilone!
Goang, le phatlalatšeng taba tše ka lethabo;
di gašeng gohle le re:
“Morena o hlakodišitše Baisraele,
bahlanka ba gagwe!”
21Mola Morena a sepetša setšhaba sa gagwe lešokeng,
sona se be se sa swarwe ke lenyora.
O ile a se phulelela meetse leswikeng,
a pharola letlapa gomme meetse a ela.
22
“Bakgopo bona ba ka se bolokege,”
o realo, Morena.


text:
51Ngwanaka,
ela bohlale bja ka hloko;
hlwaya tsebe,
o kwe tša tlhaologanyo ya ka.
2Ke mo o tlago tseba go dira ka tebeledišišo,
wa bolela ka tsebo.
3Melomo ya seotswa e rotha todi;
leleme la gagwe le boreledi go feta makhura a mohlware,
4eupša mafelelo a tša gagwe a baba wa lengana;
o gobatša bjalo ka tšhoša ya magalemabedi.
5O theošetša motho bodulabahu;
tsela ye a sepelago ka yona e iša lehung.
6Ga a swarelele tseleng ye e išago bophelong;
tsela tša gagwe di manyokenyoke,
fela yena ga a lemoge.
7Bjale o ntheetše, ngwanaka,
o phethe tše ke go botšago tšona.
8O se batamele mosadi wa mohuta woo;
o se sepelele kgauswi le mojako wa ngwako wa gagwe,
9gore seriti se o bego o na le sona se se fiwe bangwe,
mme wena wa loba mengwaga ya bofsa bja gago
ka yena mohlokalešoko yoo.
10Bašele ba tla ithabiša ka mahumo a gago,
gomme tšeo o di katanetšego ya ba tša yo mongwe.
11Mafelelong a bophelo bja gago,
mola o fela nama tša mmele,
o tla tsetla
12wa re: “Ke be ke reng ke hloya go kgalwa,
le go solwa ke go nyatša?
13Ke be ke sa theetše ba ba nthutago;
ba ba ntayago ke be ke sa ba hlwaele tsebe.
14Ke nyakile go welwa ke kotsi ya mafelelo phuthegong.”
15Mosadi wa gago ke sediba,
ke mothopo wa meetse a a hlwekilego;
o inyorolle ka yena fela.
16O reng o nyaka go tšhollela bonna bja gago
basading ba bangwe, wa senya peu ya gago go metlabo?
17O e šomiše go mosadi wa gago fela,
e sego go ba bangwe.
18A sediba sa gago,
yena mosadi yo o mo nyetšego o sa le lesogana, se atlege;
o ithabiše ka yena,
19yena wa botse bja kgama,
wa go bopega a etša kome.
A matswele a gagwe a go kgotsofatše ka mehla;
ka mehla lerato la gagwe le go thabiše.
20Ngwanaka, o reng o ka thabišwa ke seotswa?
O reng o ka gokarela mosadi wa monna yo mongwe?
21Morena o bona tšohle tše motho a di dirago;
o lebeletše mesepelo yohle ya gagwe.
22Yo kgopo o tanywa ke dikarogo tša gagwe,
o tlengwa ke molaba wa dibe tša gagwe.
23O tla hwa a bolawa ke go hloka boitshwaro;
a timetšwa ke botlatla bja gagwe bjo bogolo.


text:
161Ya re ge letšatši la Sabatha le fetile, Maria Magadalena le Maria, mmagoJakobose, le Salome ba reka ditlolo gore ba ye ba tlotše setopo sa Jesu. 2Mosong wa Sontaga, ge letšatši le hlaba, ba ya lebitleng. 3Ba tšama ba botšišana ba re: “Ke mang yo a tlago re kgokološetša leswika a le tloša mojako wa lebitla?” 4Gape e be e le leswika le legolo kudu. Gomme ya re ge ba lebelela ba bona leswika lela le kgokološitšwe. 5Ge ba tsena ka lebitleng ba bona lesogana le lengwe le dutše ka letsogong la go ja, le apere seaparo se setelele se sešweu, mme ba tšhoga.
6Lesogana leo la re go bona: “Le se ke la tšhoga. Etse le nyaka Jesu wa Nasaretha yo a bego a bapotšwe sefapanong. Ga a gona mo, o tsogile bahung. Bonang felo mo ba bego ba mmeile gona. 7
Mar. 14:28
Bjale ge, eyang le botše barutiwa ba gagwe gotee le Petrose le re: ‘O le thaka pele go ya Galilea; le tla mmona gona kua bjalo ka ge a le boditše.’ ”
8Ba napa ba tšwa ka lebitleng ba tšhaba, gobane ba be ba tšhogile ebile ba thothomela kudu; fela ba se botše motho selo, gobane ba be ba boifa.
Mokgwa wa kgale wa go ruma Ebangedi ya Markose
[ 916:9 Dingwalwakaseatla tše dingwe le diphetolelo tše dingwe tša kgale ga di feleletše Ebangedi ya Markose ka ditemana 9-20; di e feleletša ka temana 8.Ya re ge Jesu a tsogile bahung mosong wa Sontaga, la mathomo a itšweletša go Maria Magadalena, yola Jesu a bego a kile a leleka bademone ba ba šupago go yena. 10Yena Maria a ya a tsebiša bale ba bego ba šika le Jesu. Ba be ba nyamile ba lla. 11Gomme ge ba ekwa gore o a phela, le gore yena Maria o mmone, ba se dumele.
12Ka morago ga tšeo Jesu a itšweletša go balatedi ba gagwe ba babedi ka sebopego se sengwe. Bona ba be ba eya mašemong. 13Ba napa ba gomela morago go yo tsebiša barutiwa ba gagwe, fela le bona ba se ke ba dumela.
14Mafelelong a itšweletša go barutiwa ba gagwe ba lesome le motšo o tee ba sa le dijong. A ba kgalela go se dumele ga bona le bonganga bja bona, gobane ga se ba dumela bale ba mmonego ge a seno tsoga bahung. 15
A re go bona: “Sepelang le lefase ka moka, le begele batho bohle Ebangedi. 16Yo a dumelago mme a kolobetšwa o tla phologa; eupša yo a sa dumelego o tla lahlwa. 17Ba ba dumelago ba tla fiwa maatla a go dira mehlolo ye: Ba tla leleka bademone ka go bolela leina la ka; ba tla bolela ka maleme a šele. 18Ge ba ka swara dinoga goba ba nwa mpholo, di ka se ba dire selo; ba tla bea balwetši diatla, gomme ba fola.”
19
Ka morago ga ge Morena Jesu a feditše go bolela le bona, a rotošetšwa ke Modimo legodimong, a yo dula ka letsogong la go ja la Modimo. 20Barutiwa ba gagwe bona ba ya go kwatša Ebangedi gohle, gomme Morena a ba thuša, a bontšha ka mehlolo ye ba bego ba e dira gore thuto ya bona ke ya nnete.]
Mokgwa wo mongwe wa kgale wa go ruma Ebangedi ya Markose16:20 Dingwalwakaseatla tše dingwe le diphetolelo tše dingwe tša kgale di feleletša Ebangedi ya Markose ka mokgwa wo, mme tša kgomaganya karolo ye le temana 8.
[Ba ya go bale ba bego ba na le Petrose, mme ba ba anegela ka boripana tšohle tše ba bego ba laetšwe gore ba di dire. Ka morago ga moo Jesu ka boyena a phatlalatša molaetša wo mokgethwa wo o ka se tsogego o paletšwe, wa go bega phologo ya go ya go ile, ka balatedi ba gagwe go tloga bohlabela go ya bodikela. Amene.]


text:
31Jonna, Jerusalema, motse wa manganga, wa go tšhilafatšwa ke dibe tša badudi ba wona, motse wo o hlakišago baagi ba wona! 2Ga o theeletše Morena, ebile ga o dumele ge a o kgala. Ga o bote Morena, le gona ga o khunamele yena Modimo wa wona. 3Baetapele ba wona ba bjalo ka ditau tše di bopago; baahlodi ba wona nke ke diphiri tše di tsomago ka swahlane, tše di sa šadišetšego la gosasa nthathana. 4Baprofeta ba gona ga ba na boikarabelo ebile ga ba tshephagale; baprista ba gona ba tšhilafatša tše dikgethwa, le gona ba hlatholla melao ya Modimo gore e lokele bona. 5Le ge go le bjalo, Morena o sa le ka mo motseng, mme ke moloki, ga a dire tša go se loke. Mosong wo mongwe le wo mongwe o šetša gore badudi ba motse ba direlwe ka toka. Le ge go le bjalo, badiratšempe ba gona ga ba na dihlong ka tše ba di dirago.
6Morena o re: “Ditšhaba tše dingwe ke di fedišitše, dibo tša bona ya ba marope. Mebila ya bona e wetše kgwahlana; ga go sa sepela motho go yona. Metse ya bona e phušotšwe, ga go sa dula motho, ga go sa na moagi moo. 7Ke be ke gopola gore ke mo badudi ba Jerusalema ba tlago mpoifa mme ba dumela go kgalwa ke nna, le gore ba ka se tsoge ba lebetše dikotlo tšohle tše ke ba otlilego ka tšona. Eupša ya ba gona ba fišegelago go dira tše mpe.”
8Morena o re: “Bjale ge, le ntetele go fihlela mohla ke tlelago go sekiša ditšhaba. Ke feditše le pelo gore ke tla kgoboketša ditšhaba, ka phutha le batho ba mebušo, gore ke tle ke tšhollele kgalefo ya ka godimo ga bona. Lefase ka moka le tla tšhungwa ke kgalefo ya ka ye e laumago bjalo ka mollo.
9“Ke mohla ke tlago hlwekiša dipolelo tša ditšhaba gore bohle ba rapele nna, Morena, ba ntlhankele mmogo. 10Banthapedi, e lego setšhaba sa ka se se šwalalanego, ba tla ntlišetša dikabelo ba etšwa ka kua ga dinoka tša Etopia. 11Mehleng yeo, lena badudi ba Jerusalema, le ka se sa lewa ke dihlong tša ge le ile la ntsogela maatla. Bao ba ipshinago ka boikgantšho bja bona ke tla ba tloša motseng wa lena, gomme le ka se sa ba le makoko thabeng ya ka ye kgethwa,3:11 “thabeng ya ka ye kgethwa” Ke go re “thaba ya Sione”. Lebelela Lenanentšu. 12gobane motseng wa lena ke tla šadiša baikokobetši le babotlana ba ba tlago tšhabela go nna. 13
Mašaledi a Israele a ka se dire tše kgopo, a ka se bolele maaka, ebile a ka se fore motho. A tla atlega, a bolokega, a se tšhošwe ke motho.”
14Hlabang mekgolokwane le opele le thabile,
lena setšhaba sa Israele!
Thakgalang le thabe ka dipelo tša lena tšohle,
lena ba Jerusalema.
15Morena o feditše go le otla;
o tlošitše manaba ohle a lena.
Morena, Kgoši ya Israele, o na le lena,
le se sa boifa selo.
16Nako e etla yeo ka yona Jerusalema e tlago botšwa gore:
“O se boife, wena motse wa Sione!
O se rephiše matsogo!
17Morena Modimo wa gago o na le wena,
yena mohlabani yo a go phološago.
O tla go thabela kudu a wišwa pelo ke go go rata ga gagwe.
O tla go hlabela mekgolokwane
18go swana le batho
ge ba duduetša monyanyeng.”
Morena o re:
“Ke tla tloša masetlapelo mo go lena
gore le se sa goboga.3:18 Ka Seheberu temana ye ga e kwagale gabotse.
19“Tsebang gore mehleng yeo bagateledi ba lena ke tla ba otla.
Ke tla hlakodiša bohle ba ba golofetšego,
le ba ba thopilwego ka ba bušetša gae;
bagobogi bao ka ba fetoša bahlomphegi,
mme lefase lohle la ba reta.
20Mehleng yeo ke tla le bušetša gae ge ke seno le kgoboketša.
Ke tla le tumiša ditšhabeng tšohle lefaseng,
batho ka moka ba le reta ge ke le bušetša sekeng sa lena.”
O realo, Morena.


text:
131“Mehleng yeo go tla thibologa sediba sa go hlatswa ditlogolo tša Dafida le batho ba Jerusalema dibe le makgopo a bona. 2Mehleng yeo ke tla fediša go khunamelwa ga medimo ya diswantšho mo nageng, gomme e ka se sa gopolwa ke motho. Ke realo, nna, Morena Ramaatlaohle. Mang le mang yo a rego ke moprofeta ke tla mo tloša mo nageng, ka tloša le tumo ya batho ya go dira tše mpe. 3Ge motho a ka no fela a phegeletše go porofeta, tatagwe le mmagwe ba tla mmotša gore o swanetše go bolawa, ka ge a re o bolela lentšu la Morena, etšwe se a se bolelago e le maaka. Ge a ka porofeta, tatagwe le mmagwe ba tla mo hlaba ba mmolaya. 4Mehleng yeo go ka se be le moprofeta yo a ikgantšhago ka dipono tša gagwe, goba a aparago seaparo sa boya sa moprofeta e le gore a radie batho. 5A ka upša a re: ‘Ga se nna moprofeta, ke nna molemi. Bophelong bja ka ka moka ke bile molemi.’ 6Gomme ge motho a ka mmotšiša a re: ‘Mabadi ao a lego kgareng ya gago ke a eng?’ yena o tla fetola ka go re: ‘Ke ile ka gobatšwa ka ga bagwera ba ka.’ ”
7
Mar. 14:27
Morena Ramaatlaohle o re: “Wena tšhoša, tsoga o hlasele modiša wa ka yo a dišago le nna! Mmolaye, dinku13:7 “modiša ... dinku” Lebelela Sak. 11:4. di šwalalane. Nna ke tla otla dikwanyana tša ka, 8gomme nageng ka moka mo go lego dikarolo tše tharo tša dinku go tla hwa karolo tše pedi, gwa šala e tee. 9Yeo ya go šala ke tla e hlwekiša bjalo ka silibera ge e hlwekišwa ka mollo; ke tla e hlahloba bjalo ka gauta ge e hlahlobja. Ke mo ba tlago nthapela, gomme nna ka ba kwa. Ke tla re ke bona setšhaba sa ka, gomme bona ba tla re ke nna Modimo wa bona.”


text:
141Ka tšatši le lengwe la Sabatha Jesu a ya go ja ka ga yo mongwe wa bagolo ba Bafarisei. Batho ba be ba tloga ba mmeile leihlo. 2A bona a lebane le monna yo mongwe wa go ruruga maoto le matsogo. 3A botšiša boramangwalo le Bafarisei a re: “Na go fodiša motho ka tšatši la Sabatha go dumeletšwe?”
4Bona ba homola. Ke ge Jesu a tšea molwetši yola a mo fodiša, mme a mo lesa a itshepelela. 5
Ke moka a re go bona: “Ke mang mo go lena yo e ka rego morwagwe a wetše ka sedibeng goba go wetše kgomo ya gagwe, a se e ntšhe le semeetseng le ge e le ka lona tšatši la Sabatha?”
6Bona ba se kgone go mo fetola mo tabeng yeo.
7Jesu ge a bona balaletšwa ba bangwe ba ipea madulong a ka pele a ba botša ka go swantšha a re: 8
“Ge motho a go laleditše monyanyeng wa lenyalo, o se ke wa fihla wa ipea madulong a bohlomphegi, ka gore e ka no ba e le gore go laleditšwe le yo mongwe yo a hlomphegago kudu go feta wena, 9gomme yo a le laleditšego ka babedi a tla a re go wena: ‘Šutelela yo.’ Gomme ya ba gona o yago go dula madulong a ka moragorago ka dihlong. 10Wena ge o laleditšwe o fihle o ipee madulong a ka moragorago, gore ge molaletši wa gago a etla a re go wena: ‘Mogwera, fetela kua madulong a makaone!’ Gomme o tla godišwa ke ba ba laleditšwego le wena. 11
Luk. 18:14
Gobane mang le mang yo a ikgodišago o tla kokobetšwa, gwa re yo a ikokobetšago a godišwa.”
12A botša le yola molaletši wa gagwe a re: “Ge o laletša batho go tlo ja le wena dijo tša mosegare le ge e le tša mantšiboa, o se ke wa laletša ba e lego bagwera ba gago, goba banabeno, goba meloko yeno, goba baagišani ba gago ba bahumi, gobane le bona ba ka tla ba go laletša, gomme ya ba ge o boelwa ke tše o kilego wa ba direla tšona. 13Wena ge o dira monyanya, o laletše badiidi le dihlotša le digole le difofu, 14gomme o tla ba le mahlogonolo, gobane bao ga ba na se ba ka go bušetšago ka sona. O tla bušetšwa ke Modimo mohla a tsoša baloki bahung.”
15Yo mongwe wa balaletšwa ba ba bego ba le dijong, ge a ekwa Jesu a realo, a re go yena: “Go lehlogonolo bao ba tlago tla dijong mmušong wa Modimo!”
16Jesu a re go yena: “Motho yo mongwe o kile a dira monyanya wo mogolo, mme a laletša batho ba bantši. 17Ge nako ya go keteka e fihla a roma mohlanka wa gagwe gore a yo botša balaletšwa a re: ‘Etlang, tšohle di lokišitšwe!’ 18Eupša bona ka moka ba itatola ka o tee ka o tee. Wa mathomo a re go mohlanka yoo: ‘Ke rekile tšhemo, gomme ke swanetše go yo e bona. Hle, o mpolelele gore ke swaregile.’ 19Yo mongwe a re: ‘Ke rekile dipholo tše lesome, gomme ke a ya go bona ge eba di tla goga gabotse. Hle, o mpolelele gore nka se kgone go tla.’ 20Yo mongwe a re: ‘Ke sa tšo nyala mosadi, gomme ke sona se se ntšhitišago go tla.’
21“Mohlanka yola a boela morago a yo di botša mong wa gagwe. Yena a galefa, a botša mohlanka yoo a re: ‘Itlhaganele o ye mekgotheng le mekgothaneng ya motse, o boe le badiidi le dihlotša le digole le difofu.’ 22Ka morago mohlanka yoo a boa, a re: ‘Ke phethile se o rilego ke se dire, morena, fela go sa na le madulo.’ 23Monglapa a re go yena: ‘Eya ditseleng le mebileng o yo gapeletša batho go tlo tsena, gore ntlo ya ka e tle e tlale. 24Gomme ke le botša gore le o tee wa banna ba ba bego ba laleditšwe a ka se latswe dijo tša ka.’ ”
25Ya re ge batho ba bantšintši ba ntše ba sepela le yena, a retologa, a re go bona: 26
“Yo a tlago go nna a sa nthate go feta ka mo a ratago tatagwe, le mmagwe, le mosadiagwe, le bana ba gagwe, le bomorwarragwe, le dikgaetšedi tša gagwe, ešita le yena mong, a ka se kgone go ba morutiwa wa ka. 27
16:24
Mar. 8:34
Luk. 9:23
Yo a sego a ikemisetša go tlaišwa bjalo ka nna mme a ntatela, a ka se kgone go ba morutiwa wa ka.
28“Ga ke re ge o nyaka go aga tora o thoma ka go dula fase wa akanya tshenyegelo ya gona, gore o bone ge eba o na le tšhelete ye e lekanego go phetha modiro woo? 29Gape ge o ka se dire bjalo, o tla re o beile motheo wa tla palelwa ke go phetha tora yeo, gomme wa kwerwa ke bohle ba ba di bonago. 30Ba re: ‘Moisa yo o kgonne go thoma go aga, fela go phetha go mo paletše.’
31“Kgoši yona ke efe ye e ka rego e eya go lwa le ye nngwe ya se dule fase ya lebeledišiša ge eba e tla kgona ka bahlabani ba dikete tše lesome go lwa le yo a tšwilego ka bahlabani ba dikete tše masome a mabedi? 32Ge a bona gore a ka se kgone, o tla roma batseta ba yo loba yola a sa le kgole.” 33Jesu a fetša ka go re: “Ka wona mokgwa woo, yo a sa tlogelego tšohle tše a nago le tšona a ka se kgone go ba morutiwa wa ka.”
34“Letswai ke selo se sebotse, fela ge le ka tapa, le ka hlwa le sa tswailošwa ka eng? 35Ga le sa hola mobu ka selo ešita le wona mmutedi; sa lona ke go dio tšhollwa. Yo a nago le tsebe a a kwe!”


text:
331Manaba a rena a lahlegile! Ba be ba senyetša batho, etšwe bona ba sa senyetšwe; ba eka, le ge bona ba sa ekwe. Eupša nako ya bona ya go senya le go eka e tla feta, gomme e tla ba bona ba senyetšwago gape ba ekwago.
2Morena, re gaugele, re tshephile wena. O re šireletše tšatši le lengwe le le lengwe, gomme ge re le mathateng o re hlakodiše. 3Ge o re lwela ditšhaba di tšhaba mašata a ntwa, tša gašana. 4Dithoto tša bona di a thopša tša gogolwa bjalo ka tšie. Di kgeregelwa bjalo ka segongwane ge se kgeregela mabele.
5Morena o phagame, gobane o dula kua godimo. O tla aparetša Jerusalema ka toka le tshwanelo, 6a ba a tlišetša setšhaba boiketlo. Ka mehla o šireletša setšhaba sa gagwe gomme o se fa bohlale le tsebo. Se bohlokwa mo go bona ke go boifa Morena.
7Ekwang bagale ba lla ka ntle ga mešaša ya manaba ba kgopela thušo! Batseta bale ba go yo phophotha ba lla gabohloko. 8Ditselakgolo di wetše kgwahlana, ga di ne basepedi. Dikwano di a hlanamelwa, gomme dihlatse tše di bego di le gona di a nyatšwa. Ga go na le yo a hlompšhago. 9Naga e tlogetšwe, mašemo a letše. Dithokgwa tša Lebanone di a pona, moedi wo o nonnego wa Sharone nke ke lešoka, gomme Bashane le thabeng ya Karmele mehlare e hlohlorega matlakala.
10Morena o botša ditšhaba o re: “Bjale ke tla thoma go otla. Ke tla le bontšha gore ke tiile bjang. 11Le loga maano a lefeela, gommme tšohle tše le di dirago ga di ne mohola. Le ikgogolela magala hlogong. 12Le tla foforega bjalo ka maswika a a fišitšwego go dira motaga, la ba bjalo ka mehlašana ya meetlwa ye e remilwego ya tšhungwa thokgethokge. 13Lena ba kgole, ekwang tše ke di dirilego; le lena ba kgauswi, dumelang gore ke nna yo maatla.”
14Badiradibe ba Sione ba ba hlanametšego Morena ba thothomela ka letšhogo. Ba re: “Kahlolo ya Modimo e swana le mollo wo o tukago go ya go ile. Ke mang mo gare ga rena yo a ka phonyokgago mollo wo mobjalo?” 15Go ka phonyokga mmoledi le modiri wa tše di lokilego, wa go gana go putsetšwa go tšhošetša batho, moilatsogolekobong, moithibaditsebe gore a se šomišane le babolai, moponyamahlo ka ge a sa kgahlwe ke tše mpe. 16Yo mobjalo o tla lotega, a bolokega go no swana le ge a le ka sebong sa maswika. O tla ba le dijo le meetse a go nwa.
17Ka moso le tla bona kgoši ye kgolo e buša naga ye e ikadilego. 18Ge le gopola ka moo le bego le boifa batho ba šele, e lego batšhediši le dihlodi tše di bego di bala ditora, le ka se sa tšhoga. 19Le ka se sa bona batho ba šele bale ba go ipona, ba go bolela leleme le nkego le a koakoetša, le le sa le kwešišego. 20Bonang Sione, motse wa menyanya ya rena ya sedumedi! Bonang Jerusalema! E tla ba bodulo bjo bo lotegilego. E tla swana le tente ye e sa tlošwego, ye dikokwane tša yona di sa kego di tumolwa, ye dithapo tša yona di sa kgaogego. 21Morena o tla re bontšha letago la gagwe. Jerusalema go tla ba le dinokana le dinoka tše dikgolo, eupša maselawatle a ntwa le a mangwe a magolo a ka se sepele ka dinokeng tšeo. 22Gobane Morena ke Moahlodi wa rena, ke Mmuši wa rena, e bile ke Kgoši ya rena, o tla re phološa. 23Manaba a tla ba bjalo ka leselawatle leo dithapo tša lona di nyefilego di sa kgonego go swarelela kota ya diseila, leo sefoka sa lona se timetšego. Re tla thopela leselawatle leo mo e lego gore le digole di tla hwetša kabelo. 24Go ka se be le motho nageng ya gaborena yo a ka hlwago a sa re o a lwala, le batho ka moka ba tla swarelwa dibe.


text:
Ka August 4, 2020, cache ya ditone tše ka bago 2750 tša metric tša ammonium nitrate tšeo di bolokilwego ka tsela e sa tsepamago boema-kepeng bja Beirut, Lebanon e ile ya gotetša gomme ya thoma go thuthupa mo gogolo ga taelo e phagamego yeo e ilego ya senya dikarolo tše dikgolo tša motse wa bogologolo.𝐁𝐞𝐢𝐫U𝐭 2020
Para ya dithuthupi, e lego ya bobedi e kgolo kudu go feta ya pele, e ile ya hlasela motse wa Beirut mathomong a Labobedi mantšiboa, tša bolaya bonyenyane batho ba 154, tša gobatša ba fetago 5 000 le go baka tshenyo e kgolo. Batho ba go feta 1 000 ba robetše sepetlele, gomme ba 120 ba sa le maemong a mabe ka Labohlano, go ya ka tona ya tša maphelo ya Lebanon, Hamad Hassan.
Go thuthupa ga bobedi go ile gwa romela lephoto le le khubedu le le khubedu godimo ka godimo ga boema-kepe bja motse gomme gwa baka lephoto la go tšhoga leo le ilego la pšhatlaganya galase ka dikhilomithara tše dintši. Go sa šetšwe modiro o mogolo wa go tsoma, go sa dutše go dumelwa gore ba bantši ba timetše motseng wo, e lego motse-mošate wa Lebanon, lebopong la ka bohlabela la Mediterranean.
Ge balaodi ba dutše ba kopanya seo se diregilego, mo ke go lebelela seo re se tsebago le seo re sa se tsebego.
Ke’ng seo se bakilego go thuthupa?
Sebaki se se nepagetšego se sa dutše se sa tsebje, eupša mollo o ile wa senya lefelo la polokelo la boema-kepe mo e ka bago ka 6 p.m. Go ile gwa ba le dithuthupi tše pedi, e lego e nyenyane yeo e ilego ya latelwa metsotswana ka morago ke go thuthupa mo gogolo mo go ilego gwa senya dikarolo tša motse.


text:
Mekgwa ya Tekanyo ya Monola Mabung
Ka Nepo ya go Rulaganya Nošetšo
Go bohlokwa go tseba maemo a monola mabung gore motšweletši a ka nošetša dibjalo ka nako ya maleba go netefatša gore go na le monola wo nyakegago o gona gore medu ya sebjalo e hwetše go tšwa go ona. Tekanyo ya mabu le go netefatša gore sebjalo ga se fokole ka baka la kgatelelo ye e sa nyakegego le tahlego ya tšweletšo ka baka la tlhaelo ya meetse a a lego gona mabung go matlafatša sebjalo, mekgwa ye e fapafapanego ya kgolo le didirišwa tše di šomišwago go hlahloba mabu le tirišo ya nošetšo ye e tlwaelegilego kudu ya mabaka a thulaganyo ke a:
Metara ya go Nyakišiša Neutron
Thibelo ya Tšipsamo
Metara ya Kgatelelo goba metara ya irro
Mokgwa wa go kwa le go tšwelela
Time Domain Reflectrometry (TDR) go Nyakišiša
Metara ya go Nyakišiša Neutron
Metara ya go Nyakišiša Neutron e dira tekanyo ya monola mabung ka go gaša dineutron ka mabung a bokgauswi. Sedirišwa se se akaretša nyakišišo mafelelong a mathale a go iša ka gare ga lepokisi la metara ya kelo. Nyakišišo e na le tsela ya ka pela ya mothopo wa neutron, yeo e ka bago motswako wa radium le beryllium goba Americium le beryllium.
Ditšhupu tša phihlelelo ya Aluminiamo tša 500 mm go ya go 1 000 mm le 32mm ka molagare le metheo e tswaletšwego di beilwego tšhemong moo dipalo di tša monola di swanetšego go tšewa. Medu ya dibjalo tša fse le tš ngwaga le ngwaga, ditšhupu tše kopana di tla šomišwa go feta go šomiša moo medu e lego botebong goba ya nako ya ngwagangwaga.
Nyakišišo ya neutron e ba ye e fokotšegilego ka phihlelelo ya tšhupu mo botebong bjo bo nyakegago le dineutron di lokollwa go tšwa go nyakišiša. Dineutron go tloga fao di a phatlalatšwa ka mabung. Ge dineutron di kopana le haetrotšene atom ya meetse, lebelo la dineutron le a fokotšwa gomme kelo ya palo ya metara go neelana ka dineutron. Palo ya dineutron tša go emišwa di sepelelana thwii go dimolekhule tša meetse mabung. Ka go tsentšha tshedimošo ye ka softewereng ya bokaakang bja monola mabung bjo bo tsebegago ka ditiragalong tša peakanyo ya go fokotša lebelo la dineutron.Mehola
Ditekanyo di ka pela le go tšwelago pele. Go šomiša Nyakišišo ya Neutron ga e nyake mabu go tshwenngwa gomme tekanyo e ka dirwa ka lefelong la kelo ye kgolo (200 mm go ya go 400 mm go dikolog ditšhupu tša dinyakišišo) go feta mekgwa ye mengwe.Dipaledišo
Go šomiša Nyakišišo ya Neutron go a tura, go šomiša le methopo ya radiolotši go nyaka hlahlobo ya ka mehla ka bašomi ba khethegilego. Palo ye e nepagetšego ya diteng tša monola wo o lego ka mabung a fase ga maemo ke mathata ka lebaka la gore lebelo la dineutron le ka fokotšwa ke diatom tša haetrotšene tše dingwe ka dilong tš tlhago gammogo le ke diatom tša dilo tše di ka bago gona ka tlwaelo godimo ga 200 mm ya mabu. Se se beya monola ka godimo kud go sa nyakege
Tšipsamo, Letsopa goba Poleisetere ya Dipoloko tša Paris
Diyuti tše tša kgutlonne tša thibelo goba dipolko di ka bago 550 mm ka botelele, 375 mm bophara le bokoto bja 20 mm. Tšipsamo, letsopa goba poleisetere ya dipoloko tša Paris di šomišwa ka tekanyo ya kelo ya monola mabung ka go bea dipoloko thwii karolong ya lefelo leo mabung ye e swanetšego go elwa le go lekolwa. Para ya dielektrote e agilwego 20 mm bogareng ka dipolokong.
Mokgwa wo wa tekanyetšo o šoma mo go direng mohlagase. Ge kelo ya mohlagase feta ka gare ga dielektroute tše pedi thieblo ya kelo ya mohlagase e sepelelana thwii le diteng tša monola wo o lego ka polkong. Ge poloko e na le monola, motlagase ke wa godimo gomme ka fao thibelo e le fase. Ka kakaretšo, dielektote di bala ka 400 go ya go 600 ya diohm ka thibelo ya bokgoni ye e ka bago 50 000 ka ntlheng ya go omelela, e lego nako yeo sebjalo se sa khgobego go goga meetse go tšwa mabung go itšwetša pele nyakego ya sona. Dipalo di tšewa ka Wheatstone Bridge bouycos leporogo la meetse le disele tša go oma.
Tsenya poloko ya tšipsamo ka mabung woo o sego wa šišinywa.Dipaledišo:
dipoloko tša tšipsamo ga di tshephagale kudu ka mabung a kolobilego.
Metara ya Kgatelelo/Metara ya Irro
Metara ya kgatelelo ke tirišo ya tekanyo ya kgatelelo moo meets a swerwego ke mabu. E na le, mo ntlheng ya yona, 8 cm sebopego sa mašobana (porous) go goba sebjana sa letsopa go ya go tšhireletšo ya tšhipi goba tšhupu ya galase ka go ela ya ka godimo. Tshepedišo e tletše ka meetse a go tšwa molomong ka godimo ga tšhupu gomme e tla lapološa tšhupu ya sebopego sa mašobana (porous) letsopa ntlheng. Gomme e gogwa ke kelo ka mabung.
Tsenya metara ya kgatelelo ka go epela Molete o o lekanego le botebo bjo bo lekanego go ba le tšhupu ka lefelong la medu ya dibjalo. Go swanetše go se be le mašoba a moya mo tikologong ya ntlheng goba tšhupung. E swanetše go ba ya go tswalega ka bothata. Monola go tšwa sebjaneng o tla tšewa ka go omiša mabu go dikologa le yona. Se se ka hlola gore tšhupu ye e tekanyetšwe ka go elwago. Ge kgatelelo ye e nyakegago e heditšwe, mabu a swanetše go nošetšwago. Thiba phatlha e a laetšago gore kgatelelo e iša boleng bja moya godimo lefaufaung ga tee fela e bala go fihla 0.85 lefaufaung.Mehola
Metara ya kgatelelo e bonolo go e hloma le go bala monola wa mabu ka situ. E na le mohola go ka go rulaganya nošetšo ya dibjalo tšeo di nyakago dirišo kgafetšakgafetša ka kgatelelo ya fase ya mabu.Dipaledišo
Kamego ya Meteraya kgatelelo e fela go fihla 0.85 ya mafaifau mola monola wo o lego gona ka mabung o tloga go lefaufau le le tee. Metera ya kgatelelo gape e nepagetšego kudu ka mabung a sehlaba go feta letsopa.
Mokgwa wa Kwa le go Tšwelela
Ge e le gore ga gona le mekgwa o tee o o boletšwego ka godimo o le gona, kakanyo ya tirišo ya monola wo o lego gona di ka šomišwa bjalo ka bokanyo bja mafelelo ya dišupommu di tšerwe go tšwa go botebong bjo bo nyakegago. Dišupo tša mabu di pitlagana ka seatleng le go kiwa le go tšwelela di a tšewa hlogong. Ka go šomiša mokgwa wo, diteng tše di nepagetšego tša monola di ka se kgone go kgonthišwa.
Time Domain Reflectometry (TDR) Dinyakišišo
Dinyakišišo tša TDR ke mokgwa o mofsha wo o ka thulaganyong ya nošetšo. Mokgwa o lekantšha nako yeo e nyakegago go tsenwago mohlagase go etela botelele bja ditšhipi tša go hloka tšhila di tsenywa mabung.
Dinyakišišo tša TDR ka tlwaelo di šomišwa ka dintlong tše tala gomme di nepagetšego kudu. Di, le ge go le bjalo, tshepedišo ya go tura go e šomišwa mo kelong ye kgolo.
Translated by Lawrence Ndou


text:
Folaga ya Setšhaba, yeo e ilego ya šomišwa pele ke Mna. Fred Brownell ka Aporele 27 1994, yo a bego a le moromiwa wa Mmušo wa Afrika Borwa. Mebala le moakanyetšo di laetša histori ya go tšwa folageng ya Afrika Borwa.
Dikopanyo tša mebalana ya go fapana di na le ditlhalošo tše itšego go batho ba bangwe, ka fao ga go na seka le se tee seo se ka šomišwago go tšona.
Bohlokwa bja moakanyetšo wa folaga bo thoma ka kota ya folaga ka sebopego sa V seo sepelago ka mokgwa wa rapama go ya go mathoko a ka ntle. Se se šupa go kopanya ye melawana ya batho ba go fapafapana ba setšhaba sa Afrika Borwa lego iša tsela ya botee. Kopano le botee di tšwa go morero wa Afrika Borwa wa leswao la naga - Botee bja Maatla.
Ge o fufiša Folaga ya setšhaba mananeo a itšego go a swanetše go hlomphiwa ka ge a hlalositšwe mo Kuranteng ya Mmušo, Gazette 22356, Tsebišo 510 ya 8 June 2001. Ge e le gore o bontšha folaga ya setšhaba aa Afrika Borwa ka mokgwa wa rapama hoist seam e swanetše go ba mo seatleng se sennyane le la Red band ka godimo.
Ge o bontšha folaga ka godimothwii wa ya kgahlanong le leboto, red band e swanetše go ba mo seatleng se se nnyane sa ponalo le Brithane ya seam ka godimo. Ka nako ya kopano ya setšhaba, ge folaga ya setšhaba e bontšhitšwe kgauswi goba ka morago ga seboledi, Folaga ya setšhaba e swanetše go bewa go lebana le diboledi ka letsogong le legolo. Ge e ka bewa go gongwe mo kopanong, bjale e swanetše go ba ka letsogong le legolo la batheeletši.Translated by Lebogang Sewela